| #### CAPUT IV. De eo quod ait: |

| #### ####
| #### “Et aedificabis altare Domino de lapidibus quos ferrum non tetigit.” |
#### #### (CAP. XXVII.) Praecepit ergo Moyses et seniores Israel populo dicentes: Custodite omne mandatum quod praecipio vobis hodie. Cum transieritis Jordanem in terram quam Dominus Deus tuus dabit tibi, eriges ingentes lapides, et calce levigabis eos, ut possis in eis scribere omnia verba legis hujus Jordane transmisso. Ac deinceps: Et aedificabis ibi altare Domino Deo tuo de lapidibus quos ferrum non tetigit. Transmisso Jordane ingentes erigere lapides, eosque ut possint in eis scribere omnia verba legis Domini calce levigare, est celebrata passione et resurrectione Christi lapideas gentium mentes evangelizando concutere, eisque non aliqua vi, sed dulci ac levi praedicatione doctrinae salutaris voces aut rationes inscribere. Econtrario altare Domino de lapidibus quos ferrum tetigit velle aedificare, est coacte vel vi aliqua legem Christianam invitis auditoribus imponere. Sed hoc vetat sacra lex. Igitur sine ferro altare Domino, id est sine vi Christiana construatur religio, et duri lapides lapidumque cultores levigentur calce, id est suavi mulceantur praedicatione. Et ita scribes, inquit, super lapides omnia verba legis hujus plane ac lucide, videlicet ut fiat quod dictum est: Si tacuerint, lapides non tacebunt (Luc. XIX), id est si Judaei negaverint Christum qui codices habent, gentiles, legem in cordibus suis scriptam habentes Rom. II), praedicabunt. ####  |