| #### CAPUT XXXIV. Quod S. Job, et Balaam de stirpe Nachor fratris Abraham descenderit. |

| #### #### His ita gestis, nuntiatum est Abraham quod Melcha quoque genuit filios Nachor fratri suo. Hus primogenitum, et Buz fratrem ejus, Camuel patrem Syrorum, et Cased, et Azau. Pheldas quoque et Iedlaph, ac Bathuel, de quo nata est Rebecca, etc. Hoc nuntiatum est Abraham, subauditur nolenti accipere filio suo Isaac uxorem, de filiabus Chananaeorum inter quos habitabat, et sollicito, unde sibi nurus esset speranda, digna filio suo. Nam haec sollicitudo vel occasio est idonea, cur hoc illi nuntiatum esse sancta narret Scriptura. Hus, inquit, primogenitum, etc. Primogenitus Nachor fratris Abraham, de Melcha uxore ejus, filia Aran, natus est Hus, de cujus stirpe Job descendit, sicut scriptum est in exordio voluminis ejus: Vir erat in terra Hus, Job nomen ejus (Job I). Male igitur quidam aestimant Job de genere esse Esau. Siquidem illud quod in quibusdam codicibus in fine ipsius libri habetur, eo quod de Syro translatum est, et quartus sit ab Esau, et reliqua quae ibi continentur, in Hebraeis voluminibus non habentur. Secundus natus est de Melcha Buz, et ex genere hujus est Balaam, ille divinus, ut Hebraei tradunt, qui in libro Job dicitur Eliu (Job XXXII), primum vir sanctus et propheta Dei, postea per inobedientiam et desiderium munerum, dum Israel maledicere cupit, divino vocabulo noncupatus, diciturque in eodem libro: Et iratus Eliu filius Barachel Buzites, de hujus videlicet Buz radice descendens. Camuel vero pater est Damasci qui et Aram sive Syria dicitur. Cased quoque quartus est, a quo Casdim, id est, Chaldaei postea vocati sunt. ####  |