| #### CAPUT XXIV. Quid sit mystice quod in basibus, nec leones sine bobus, nec boves facti sunt sine leonibus, et quid quod quinque bases ad dextram, quinque ad sinistram, portantes singulos luteres constituuntur. |

| #### #### Quid tandem est quod in basibus opere sculptorio, non solum leones, sed leones pariter et boves et cherubim expressa sunt? Sic enim subditum est. ####
| #### “Et sculpturae inter juncturas, et inter coronulas et plectas, leones et boves et cherubim,” |
#### #### etc. Quid, inquam, est, quod in basibus, nec leones sine bobus, nec boves sine leonibus fiunt? Quid, inquam, aliud designant bases in templo nisi sacerdotes in Ecclesia? Qui dum sollicitudines regiminis tolerant, quasi more basium super impositum onus portant. In basibus igitur cherubim exprimitur, quia decet nimirum ut sacerdotum pectora, plenitudine scientiae sint referta. Per leones autem horror severitatis, per boves vero patientia mansuetudinis figuratur. Itaque his basibus, nec leones sine bobus, nec boves sine leonibus exprimuntur, quia semper a sacerdotali pectore, in terrore severitatis custodiri debet virtus mansuetudinis, ut et iram mansuetudo condiat, et eamdem mansuetudinem ne forte dissoluta sit, zelus districtionis accendat. Sunt autem numero decem, singulae singulos luteres portantes, singulae quaternis rotis incumbentes. Et constituit, inquit, eas Scriptura quinque ad dextram partem templi, et quinque ad sinistram. Hoc nimirum nobis illud pulchre designat, quia baptismi quidem sacramentum totum dextrum est, et omnes apostoli dextri sunt, et idcirco mare cum duodecim bobus suis ad dextram partem templi positum est, sed non omnes baptizantes, non omnes baptizati dextri sunt. Nam et juxta parabolam evangelicam decem virginum, quinque prudentium et quinque fatuarum (Matth. XXV), certum est quia de universitate animarum, quae ad hoc templum veri Salomonis, ad nuptias veri et pacifici regis Christi vocatae sunt, pars ad dextram deputabitur ad sinistram, pars, inquam, cum rege intrabit ad nuptias, pars foris clausa relinquetur janua. Idcirco non cunctae bases, non cuncti luteres, quamvis pariter universae super quaternas sedeant rotas, constituuntur ad dexteram, sed quinque ad sinistram, quia videlicet non universi baptizantes, vel omnes baptizati, quamvis quatuor Evangelia lectitent aut recipiant, pervenient ad gloriam, sed pars eorum assumitur ad vitam, pars quia dilectionem cum fide non habet, relinquitur in poenam. ####  |