| #### CAPUT XXIV. Quale in eo mysterium sit, quod mulier parum olei quod habebat per vacua vasa effudit, quae cuncta usque ad summum repleta sunt. |

| #### #### (IV REG. CAP. IV.) ####
| #### “Mulier autem quaedam de uxoribus prophetarum clamabat ad Helisaeum, dicens: Servus tuus vir meus mortuus est, et tu nosti quia servus tuus fuit vir timens Deum. Et ecce creditor venit, ut tollat duos filios meos ad serviendum sibi. Cui dixit Helisaeus: Quid vis ut faciam tibi? Dic mihi quid habes in domo tua? At illa respondit. Non habeo ancilla tua quidquam in domo mea nisi parum olei, quo ungar,” |
#### #### etc. Prophetae dictis mulier obedivit, et ex eo, quo parum olei habebat per vasa vacua effudit, quae cuncta usque ad summum repleta sunt, et ex eorum repletione mulier a creditoris sui debito est soluta. Quid per hanc mulierem, nisi sancta Ecclesia designatur, duorum populorum, id est Judaici et gentilis, quasi duorum filiorum mater? Quae prius ex perverso opere per callidi spiritus persuasionem, quasi quosdam peccati nummos a creditore acceperat, et duos quos in fide genuit, amittere timebat. Sed Prophetae verbis, id est Scripturae sacrae praeceptis obediens, ex parvo, quod habebat olei vasa vacua infundit, quia dum ab unius ore doctoris, parum quid de amore Divinitatis, multorum vacuae mentes audiunt, exuberante gratia unguento divini amoris usque ad summum replentur. Etiam nunc multorum, quae prius fuerant vacua vascula, unguento spiritus plena sunt, quae ex paucitate olei solummodo infusa videbantur. Quod dum aliis atque aliis datur, et ab auditoribus fides accipitur, erepta mulier, videlicet sancta Ecclesia sub creditoris sui jam debito non tenetur. Quintum hoc spiritus Dei miraculum fuit. ####  |