| #### PERORATIO. |

| #### #### Cum causas quaestionis tanquam radices arboris inutilis attentius persequimur, plura circumfodimus, et forte multiloquium fecisse videamur, ei duntaxat, cui parva causa videbatur, quam agendam suscepimus. Sed nunquid vobis diligentibus Deum, et cognoscentibus bonitatem Dei, quibus ista scripsimus, parva potest videri? Non utique; scitis enim quod nulli sensui sancta Scriptura magis laqueosa sit, sicut scriptum est in psalmo: Pluit super peccatores laqueos (Psal. X), quam isti quo putatur Deus velle aut voluisse malum fieri, praesertim illud malum, pro quo fuimus omnes in Adam mortui, id est peccatores constituti. Vestrum igitur sit una saltem qualicunque significatione argumentum adversum dissipare, quod tanquam a judicio rei, id est a vestra auctoritate sumptum est, in derogationem innocentis, boni, et sola bona volentis creatoris nostri Dei. ####  |