| #### CAPUT XXIII. De eo quod dictum est: |

| #### ####
| #### “Generatione quarta revertentur huc.” |
#### #### Quaeritur tandem, quomodo in Exodo scriptum sit: Quinta generatione egressi sunt filii Israel de terra Aegypti (Exod. XIII), cum hic praedixerit Deus, generatione autem quarta revertentur huc. Ad quod compendio dicendum, quia juxta aliam quidem genealogiam quarta, juxta aliam vero quinta generatione egressi sunt. Nam secundum genealogiam Levi, ex qua fuerunt Moyses et Aaron, qui filios Israel eduxerunt de terra Aegypti, quarta generatione exisse reperiuntur, hoc modo: Levi genuit Caath, Caath genuit Amram, Amram genuit Aaron, Aaron genuit Eleazar. Caath cum patre suo ingressus est Aegyptum. Rursus Eleazar cum patre suo Aaron egressus est Aegyptum. A Caath usque ad Eleazar generationes quatuor. Secundum vero genealogiam Juda, quinta generatione egressi inveniuntur, hoc modo: Juda genuit Phares, Phares genuit Esron, Esron genuit Aram, Aram genuit Aminadab, Aminabad genuit Nahasson (Ruth. IV; Matth, I). Phares cum patre suo Juda ingressus est Aegyptum. Nahasson princeps tribus Juda in deserto describitur, cujus filius Salmon terram repromissionis intravit. A Phares usque ad Nahasson generationes quinque. Itaque verum utrumque est, quia et juxta sacerdotalem tribum quarta, et juxta regiam quinta generatione egressi sunt. Verumtamen, juxta Hebraicam veritatem, sicut eruditissimus vir Hieronymus testatur, ubi Septuaginta posuerunt, quinta autem generatione ascenderunt filii Israel de terra Aegypti, melius legitur, sicut Aquila quoque transtulit, et armati ascenderunt filii Israel de terra Aegypti (Exod. XIII). Praeterea in eo quod rationem hujusmodi subjecit Dominus, nondum enim completae sunt iniquitates Amorrhaeorum usque ad praesens tempus, notandum quod non propter justitias suas filii Israel terram illam obtinuerunt, cum propter iniquitates suas illae deletae sint nationes. Unde hic idem Moyses in Deuteronomio sic dicit: Ne dicas in corde tuo: Propter justitiam meam introduxit me Deus, ut terram hanc possiderem, cum propter iniquitates suas istae deletae sint nationes. Neque enim propter justitias tuas et aequitates cordis tui ingredieris, sed quia illae egerunt impietatem, te introeunte deletae sunt, ut compleret verbum suum Dominus, quod juravit patribus tuis, cum durissimae servicis populus sis (Deut. IX). ####  |