| #### CAP. VI. |

| #### #### D. Porro beati pauperes spiritu, quoniam vestrum est regnum coelorum (Matth. V, 3), ibi primus gradus dicitur. #### M. Qui in Regula tertius ponitur, habens sub se duos, per quos ad ipsum tertium ascenditur. #### D. Hoc nondum intelligitur. #### M. Tertius humilitatis gradus dicitur, cum quis pro amore Dei abbati factus obediens usque ad mortem efficitur, quod nullus potest facere, nisi qui vult animam suam in hoc mundo perdere, quem sine dubio potest pauperem spiritu dicere. Vides ergo eumdem esse in Regula tertium, quem Dominus in Evangelio inchoavit primum. Porro quia nullus potest, factus obediens usque ad mortem, seipsum abnegare, nisi his duobus debeat primum renuntiare, id est primum substantia mundi seipsum depauperare, et postea non amans propriam voluntatem desideria carnis a se amputare. Idcirco duo praemisisse beatus Benedictus dicitur, per quos, uti dixi, ad tertium ascenditur. Primum enim de timore Dei gradum in imo hujus scalae posuit, quia, cum initium sapientiae sit timor Domini (Psal. CX, 9), oportuit duodecim gradus in timore Dei initiari, quos constat in summa ejus sapientia consummari. Cum enim non possimus Deo servire et mammonae, timor, ne Deum amittamus, projecit mammonam iniquitatis, ut postea Deo serviamus. Secundum autem de amputando desiderio primo superposuit, quia quem constat projecta mammona Deo servire, debet a se desideria carnis abscindere, usque ascendit tertium competenter, ut factus obediens usque ad mortem, quod est animam suam perdere, quem sine dubio pauperem spiritu potest dicere. ####  |