| #### CAPUT XXI. Quod obsessus hostibus media nocte surrexit, portas tulit, et cum eis verticem montis ascendit. |

| #### #### (CAP. XVI.) Abiit quoque in Gazam, et vidit ibi mulierem meretricem, ingressusque est ad eam. Quod cum audissent Philistiim, et percrebuisset apud eos intrasse urbem Samson, circumdederunt eum, positis in porta civitatis custodibus, et ibi tota nocte cum silentio praestolantes, ut, facto mane, exeuntem occiderent. Et meretrix ista fornicariam synagogam significat, cui per prophetam Deus dicit: In omni colle sublimi et sub omni ligno frondoso prosternebaris meretrix (Jer. II). Ad hunc Samson ille fortissimus ingressus est, quando Christus in ea cum hominibus conversatus est, et apud illam praedicare et miracula facere dignatus est. Sed circumdederunt eum Philistaei, circumdederunt et obsederunt Judaei, quemadmodum in psalmo dicit: Quoniam circumdederunt me canes multi, consilium malignantium obsedit me (Psal. XXI). Quid enim Gaza civitas nisi infernum significat? Quid per Philistaeos nisi Judaeorum perfidia demonstratur? Qui cum Dominum mortuum viderent, ejusque corpus in sepulcro jam positum, custodes illico deputaverunt, et eum qui auctor vitae claruit, inferni claustris retentum, quasi Samson in Gaza se deprehendisse laetati sunt. Samson vero nocte media non solum exiit, sed etiam portas tulit: quia videlicet Redemptor noster ante lucem surgens, non solum liber exiit de inferno, sed inferno (sic) ipsa inferni claustra destruxit, portas tulit, et montis verticem subiit, quia resurgendo claustra inferni abstulit, et ascendendo coelorum regna penetravit. ####  |