| #### CAPUT 26 |

| #### #### CHRIST. Ego si in Sabbato Domini, quod est vacare et videre quoniam Dominus ipse est Deus (Psal. XLV), quidpiam admitto, quo impediar ab illa vacatione sanctoque studio, fateor quia pecco: verumtamen scias quod non mihi eadem quae tibi posita ratio, neque per omnia servituti aeque ut tu obnoxius esse debeo. Tibi enim in ratione observandi Sabbati ob requiem servi et ancillae tuae veraciter dictum est: Memento quod et ipse servieris in Aegypto, et eduxerit te inde Dominus tuus in manu forti et brachio extento. Idcirco praecepit tibi, ut observares diem Sabbati (Deut. V). Ego non servivi in Aegypto, sed panem meum comedo, et in me completur illud, quod per Isaiam dictum est: Apprehendent septem mulieres virum unum in die illa dicentes: Panem nostrum comedemus, et vestimentis nostris operiemur; tantummodo invocetur nomen tuum super nos, aufer opprobrium nostrum (Isa. IV). Praemiserat autem idem propheta dicens: Pro eo quod elevatae sunt filiae Sion, et ambulaverunt extento collo, etc., usque pulcherrimi quoque viri tui gladio cadent, et fortes tui in praelio, et moerebunt atque lugebunt portae ejus, et desolata in terra sedebit (Isa. III). His praemissis continuo subjunxit, quod jam dixi, apprehendent septem mulieres virum unum. Tu fuisti illa terrena Sion, elevata mulier, et extento collo ambulans; cum nunquam dicere possis: Panem meum comedam, et vestimentis meis operiar; tantummodo invocetur nomen tuum super me: quippe qui panem nullum, nec vestimentum nullum habebas, imo in Aegypto serviebas advena, sed ut invocares nomen Domini super te, ipse tibi panem et vestimentum alterius dedit, sicut scriptum est: Et dedit illis regiones gentium, et labores populorum possederunt, ut custodiant justificationes ejus, et legem ejus requirant (Psal. CIV). Porro septem mulieres, quae dixerunt, panem nostrum comedemus, et vestimentis nostris operiemur, universae sunt Ecclesiae mei, id est Christiani nominis, quae propter invocationem nominis Domini, propter fidem quam susceperunt illius unius viri, cujus et tu esse debuisti, nullas regiones aut labores aliorum quaesierunt sive acceperunt, sed in suis, quas antiquitus possidebant, regionibus commanentes justificationes Domini custodiunt, et legem ejus requirunt. Propter quod ipse Deus ponendo tibi legem terrae in eadem lege dicit: Mea est enim terra; vos autem coloni mei estis (Lev. XXV). #### JUD. Nunquid solummodo terra illa, terra Chanaan, quam dedit nobis, terra Domini erat; et non etiam omnis terra Domini est? Domini est terra, et plenitudo ejus; orbis terrarum, et universi qui habitant in ea; quia ipse super maria fundavit eam, et super flumina praeparavit eam (Psal. XXIII). ####  |