| #### VERS. 18. |

| #### #### Melior est sapientia, quam arma bellica; et qui in uno peccaverit, multa bona perdet. Revera melior est sapientia viribus, a qua principium et finem omnia bona accipiunt. Quis amabit Deum tota anima, tota virtute, totis viribus, nisi sapiendo quid Deus est? Haec est praecepti finis (I Tim. I), fons credendi, sicut ait Paulus apostolus, quae pro rerum variamine, modo dilectio, modo sapientia vult appellari. Igitur ita sentiendum est, quod propter unum peccatum multae justitiae retro pereant, et invicem se virtutes sequi, et qui unam habuerit. habere omnes, et qui in uno peccaverit, eum omnibus vitiis subjacere (Jac. II). Istis concordat etiam sententia philosophorum. Si aliquis vult omnes simul virtutes habere, una dabit cunctas, aut cunctas tollet una. Prudens certe justus erit, constans et modestus erit. Justus erit prudens et constans atque modestus. Prudens constans quicunque justus erit et modestus. Omni ergo virtute caret, qui peccat in una. Si deest tribus quarta, tres adesse dedignantur. ####  |