| #### VERS. 4. |

| #### #### Generatio praeterit, et generatio advenit: terra autem in aeternum stat. Prima mundi generatio fuit ab Adam usque ad Noe: secunda a Noe usque ad Abraham: tertia ab Abraham usque ad David: quarta a David usque ad transmigrationem Babylonis: quinta a transmigratione Babylonis usque ad adventum Domini: sexta ab adventu Domini usque ad finem saeculi. Praecessit quoque generatio Judaeorum, id est Synagoga: successit generatio gentium, hoc est Ecclesia. Sic aliis morientibus nascuntur alii, et quos videras non videns, incipis videre quae non erant. Quid hac vanius vanitate, quam terram in aeternum manere, quae hominum causa facta est, et ipsum hominem terrae dominum in pulverem repente dissolvi? Quamvis enim dicat Dominus: Coelum et terra transibunt (Matth. XXIV), hoc non secundum substantiam, sed secundum renovationem ait. Tempore enim judicii effusa desuper flamma reparabitur, et sic juxta Ecclesiastis sententiam terra in aeternum stat. Quod philosophi gentium sanxerunt de immobilitate terrae, et de sphaerica volubilitate, hoc Ecclesiastes videtur approbare. ####  |