| #### CAPUT 4 |

| #### #### In die illa porriget Dominus habitatores Hierusalem, et erit qui offenderit ex eis in die illa quasi David, et domus David quasi domus Dei, sicut Angelus Domini in conspectu eorum. Dies quam hic tam saepe praenuntiat, tempus omne est a resurrectione Christi usque ad diem judicii, qui dies erit resurrectionis universalis. Etenim hoc omne tempus idem Dominus apud Isaiam uno eodemque loco et diem nuncupat et tempus, dum dicit: Tempore accepto exaudivi te, et in die salutis adjuvi te (Isa. XLIX). Quod Apostolus breviter exponens: Ecce nunc, inquit, tempus acceptabile, ecce nunc dies salutis (II Cor. VI). In hoc tempore, in ista die protegit Dominus habitatores Hierusalem, id est omnem in se credentium multitudinem, ita nimirum, ut, sicut Apostolus dicit, nulla sit distinctio Judaei et Graeci (Rom. III). Nam hoc est, quod dicit, et erit qui offenderit ex eis in die illa quasi David. Quod ita congrue valet intelligi: Gentilis, qui colenda idola offendit, erit quasi Judaeus, qui non nisi unum coluit, unde et sibi confidit, et super gentilem se extollit, in tantum ut pro lite sedanda, Apostolum fortissime disserere, scribendo Epistolam ad Romanos, necesse fuerit. Nec praetereundum, quod sensum Apostoli, ubi, commemoratis gentilium peccatis, conversus ad Judaeum, dicit: In quo judicas alterum, teipsum condemnas, eadem enim agis quae judicas (Rom. II), illum, inquam sensum hic hujuscemodi dictio subtiliter innuit, et erit qui offenderit ex eis in die illa quasi David. Nam et David offendit. Igitur sicut jam dictum est, ut non magnifice glorietur domus David, et gloria habitantium Hierusalem, contra Judam, ita et nunc dicendum quod alter alteri, scilicet Judaeus gentili, non possit praeferri, quoniam omnes peccaverunt et egent gloria Dei (Rom. III), et ita Judaei peccata sicut gentilis: Ita gentilis peccata remittentur sicut Judaei, per fidem Jesu Christi (ibid.), et hoc est eum qui offenderit esse quasi David, David sicut eum qui offendit. Et ne forte dicas. Quid maguum est eum qui offendit esse sicut David, id est, gentilem Judaeo per Jesum Christum in gratia coaequari? protinus dicit: Et domus David quasi domus Dei, sicut angelus Domini in conspectu eorum. Gratulandum igitur est ei qui offendit, quod sit sicut David, id est, sicut Judaeus, ejusdem fidei cujus fuit David, quia consequenter ipse aeque ut ille est quasi domus Dei sicut angelus Domini, ut videlicet una et uniformis societas angelorum et hominum, tam gentilium quam Judaeorum, una sit domus, una coelestis Hierusalem, civitas Dei viventis, et hoc in conspectu eorum, id est in visione qua omnes pariter Deum videbunt. Et erit in die illa, quaeram convertere omnes gentes quae veniunt contra Hierusalem. Hoc expositione sive alicujus suavitatis aut lenitatis interpretatione non indiget, quia videlicet, et si verbum hoc interdum misericordiam significare potest, tamen nulli dubium aut ignotum est quin in illa die judicii debeat Dominus convertere omnes gentes quae veniunt contra Hierusalem, quae tantum martyrum sanguinem fuderunt et poenitentiam non egerunt. Sed ante hoc reliquiae ex Judaeis convertendae sunt. Ait ergo: ####  |