| #### CAPUT XXV. Quod dictum est: |

| #### ####
| #### “Jesus autem plenus Spiritu sancto regressus est a Jordane,” |
#### #### et de eo quod cum de caeteris spiritibus dictum sit: ####
| #### “Et requiescet super eum,” |
#### #### de solo timore ita dicitur: ####
| #### “Et replebit eum spiritus timoris Domini.” |
#### #### Jesus autem plenus Spiritu sancto, regressus est a Jordane (Luc. IV).Plenus, inquam, Spiritu sancto; nam hoc ipsum columba, sicut jam diximus, significaverat, descendens super eum et manens in eo. Sed nunquid extunc, et non ante Dominus Jesus plenus erat Spiritu sancto? Nonne ex utero Virginis conceptus fuerat de Spiritu sancto? An quando compingebat illud suum sacri corporis templum, foris stabat. et non introivit, donec perveniret homo ad tricesimum aetatis suae annum? Imo nec foris stetit, cum sacrum conderet corpus Deus incircumscriptus Dei Spiritus, nec postquam illud semel condidit, ulla unquam hora vel momento frigescente, gratia foras exivit, aut abesse potuit. Quid ergo nunc primum plenus Spiritu sancto dicitur, cum a Jordane regreditur? Nimirum quia qui hactenus se continuerat intus, hic procedere coepit Spiritus sanctus, de triclinio mentis ad officia corporis, de potestate ad actum, de intima requie ad exterius ministerium, ut per doctrinam diffunderet gratiam in labiis, per miraculorum exhibitionem, moveret manus ejus tornatiles, aureas, plenas hyacinthis. Amplius autem ex eo recte plenus Spiritu sancto debuit dici, ex quo agere coepit ea quae sunt spiritus timoris Domini, id est jejunando famem pati, perferre fraudes tentatoris, circuire et praedicare regnum Dei, atque pro voluntate vel mandato Patris, obediens esse usque ad mortem, mortem autem crucis (Philipp. II). Scriptum quippe fuerat: Et replebit eum spiritus timoris Domini (Isa. II). Notandum denique in toto ordine septem spirituum, quia, cum dictum sit, et requiescet super eum Spiritus Domini, spiritus sapientiae et intellectus, Spiritus consilii et fortitudinis, spiritus scientiae et pietatis (ibid.), in istis spiritibus, non mutato verbo requietionis, in septimo tandem mutatur verbum vel modus dictionis, et replebit eum spiritus timoris Domini. Si ergo evangelistam prophetae scienter in isto consonuisse non ignoramus, ut quia dixerat ille, et requiescet super eum spiritus timoris Domini, iste vim dictionis antiquae respiciens consonanter dixerit: Jesus autem plenus Spiritu sancto, regressus est a Jordane, mirandum universae creaturae proponitur spectaculum, quod scilicet Creator hominum, Deus illuc usque descenderit, unde peccatori homini, ab infernalibus peccatis et vitiis emergenti, initium ascendendi sumendum sit. Nam initium sapientiae timor Domini (Psal. CX). Huc usque Creator descendit dicente propheta, post omnes gradus spirituum Domini: Et replebit eum spiritus timoris Domini. Non erat mirum quod requiesceret super cum spiritus sapientiae et intellectus, spiritus consilii et fortitudinis, spiritus scientiae et pietatis, non, inquam, mirum, quia magnificum erat, quia divinam majestatem dignitate antiqua dicebant haec omnia. Quis autem angelorum aut hominum non miretur Dominum usque ad timorem Domini descendisse, Deum et Dominum coelis ac terris timendum, timoratum factum esse, non partim sed plenarie, et quantum verbo repletionis aut plenitudinis potuerunt homines in eodem Spiritu sancto loquentes significare? Itaque secundum hunc modum digna cum admiratione dictum sit: Jesus autem plenus Spiritu sancto regressus est a Jordane. ####  |