| #### CAPUT XVII. Quomodo hujus loci prophetico sensui consonet illa invectio Domini, qua, postquam illam parabolam recitavit, octies vae increpuit Scribis et Pharisaeis, octies enim ille post canticum istud vae illis pronuntiat, cum dicit: |

| #### ####
| #### “Vae qui conjungitis domum, etc. ” |
#### #### Vae qui conjungitis domum ad domum, et agrum agro copulatis usque ad terminum loci, etc. Sexies hoc loco vae Spiritus sanctus per istum verbi sui ministrum conclamat: Vae qui conjungitis domum ad domum! Vae qui consurgitis mane ad sectandam ebrietatem! Vae qui trahitis iniquitatem in funiculis vanitatis! Vae qui dicitis malum bonum, et bonum malum! Vae qui sapientes estis in oculis vestris! Vae qui potentes estis ad bibendum vinum, et viri fortes ad miscendam ebrietatem! Duo vae praeterea sunt subaudienda in his duabus irae sententiis: Qui dicitis: festinet, cito veniat opus ejus ut videamus. Qui justificatis impium pro muneribus, et justitiam justi aufertis ab eo. Plane et haec omnia de cantico sunt, quod dilecto suo cantare proposuit, quae et malis decantat agricolis, id est interfectoribus ejusdem dilecti Scribis et Pharisaeis. Testificatur hoc ipse dilectus qui cantata sibi ab isto propheta totidem vae, id est octo, recantat, cum dicit post parabolam quam de vinea proposuit: Vae vobis, Scribae et Pharisaei hypocritae, qui clauditis regnum coelorum ante homines! Vae vobis, Scribae et Pharisaei hypocritae, qui comeditis domos viduarum oratione longa orantes! Vae vobis, Scribae, et Pharisaei hypocritae, qui circuitis mare et aridam ut faciatis unum proselytum! Vae vobis, duces caecorum, qui dicitis: Quicunque juraverit per templum, nihil est; qui autem juraverit in auro templi, debet! Vae vobis, Scribae et Pharisaei hypocritae, qui decimatis mentham et anethum, et ciminum, et reliquistis quae graviora sunt legis! Vae vobis, Scribae et Pharisaei hypocritae, qui mundatis quod de foris est calicis et paropsidis, intus autem pleni estis rapina et immunditia! Vae vobis, Scribae et Pharisaei hypocritae, qui similes estis sepulcris dealbatis quae a foris parent hominibus speciosa, intus vero plena sunt ossibus mortuorum, et omni spurcitia! Vae vobis, Scribae et Pharisaei hypocritae, qui aedificatis sepulcra mortuorum, et ornatis monumenta justorum (Matth. XXIII). Nonne ergo cantoriste canticum ejusmodi cantans, eo tendit quo et dilectus ejus cui cantavit, qui recantando totidem invehitur sententiis? ####  |