| #### CAPUT IX. Item de eo quod ait:
| #### “Ille Spiritus me clarificabit, quia de meo accipiet, et annuntiabit vobis,” |
#### et de illo versu psalmi quarti:
| #### “Signatum est super nos lumen vultus tui, Domine, dedisti laetitiam in corde meo.” |
####  |

| #### #### Hic in psalmo quarto dicit: ####
| #### “Signatum est super nos lumen vultus tui, Domine, dedisti laetitiam in corde meo.” |
#### #### Quia videlicet psalmus quartus hunc habens titulum, in finem psalmus Canticum David, si rite consideres, in illum diem spectat, quo Spiritus sanctus, ut supra dictum est, procedens a throno sive majestate Patris et Filii, discipulos Christi ita laetificavit, ut musto viderentur pleni, loquentes linguis, et silere non valentes prae gaudio quod nemo extunc tollere potuit ab eis. Ad hoc perspicere juvat sensum ordinemque psalmorum praecedentium psalmi primi, secundi et tertii, simul et istius scilicet quarti. Quia videlicet quatuor sacramenta nostrae salutis (quorum in fide vita nostra consistit) praedicant auri audienti, scilicet Incarnationem, Passionem, Resurrectionem atque Ascensionem Jesu Christi Filii Dei, simulque laetitiam qua Spiritus sanctus, ut jam dictum est, in die Pentecostes discipulos ejusdem Domini laetificavit. Haec enim, o Fili, de tuo Spiritus sanctus accepit et annuntiavit nobis, ut possimus jam in ista fronte, sive vestibulo gazophylacii Patris tui, demonstrare quatuor insignia haec tuae nobilitatis, videlicet quod homo absque peccato natus, cum hominibus conversatus fueris et quasi peccator mortem sis passus propter obedientiam paternae dilectionis, et quod a somno mortis exsurrexeris per virtutem divinitatis, et quod in coelum ascenderis, rediturus in die judicii, et percussurus impios, quia sine causa adversati sunt tibi. Proinde supra scriptum quarti psalmi versicuculum: ####
| #### “Signatum est super nos lumen vultus tui, Domine, dedisti laetitiam in corde meo,” |
#### #### paululum differentes, a primo incipiemus haec demonstrare breviter, ut perspecta fronte, sive vestibulo sanctuarii, quod intus amplissimum est, dicat quicunque rudis et similis nostri spectator adest: O quanta Pater hic habet et quanta Spiritus veritatis hinc accipere potest, ut annuntiet nobis de his quae Filio suo thesaurizavit Pater, quoniam in ingressu tam fulgidus tamque ordinatus prospectus sacramentorum, quae in vitam habemus, ornatus est. ####  |