| #### CAPUT 11 |

| #### ####
| #### “Dicit ei Jesus: Vade, voca virum tuum. Respondit ei mulier: Non habeo virum.” |
#### #### Ecce quomodo mulierem peccatricem, quam sciebat non habere virum, quam noverat legitimum non iniisse conjugium, revocat ad cor suum, ut videat in testimonio conscientiae suae, quid facto opus sit, quatenus illud donum Dei mereatur accipere. Poterat dicere: Nisi poenitentiam egeris et peccata tua confessa fueris, quia peccatrix es, et sic egisti; nisi, inquam, poenitentiam egeris, ego hanc aquam non dabo tibi, quia videlicet non nisi poenitentibus et peccata sua confitentibus, et eadem relinquentibus haec sancti Spiritus gratia, hoc donum Dei tribuitur. Hoc Dominus dicere poterat, sed usa est arte sua nostrae salutis opifex Dei sapientia, quatenus nec illam molesta verecundia pulsaret, et tamen necessariam saluti ejus peccatorum confessionem eliceret. ####  |