| ### LIBER QUARTUS. ### De contentione monachorum dicentium: Ego sum Augustini, ego Benedicti, etc. ###  |

| #### CAPUT PRIMUM. |

| #### #### Ad Corinthios scribens Apostolus: Significatum est, ait, mihi de vobis, fratres viri, ab his qui sunt Chloes, quod contentiones sunt inter vos. Hoc autem dico, quod unusquisque vestrum dicit: Ego quidem sum Pauli, ego autem Apollo, ego vero Cephae, ego autem Christi (I Cor. I). Praemiserat autem: Obsecro vos, fratres, per nomen Domini nostri Jesu Christi, ut idipsum dicatis omnes, et non sint in vobis schismata (ibid.). E post aliqua dicit: Haec autem transfiguravi in me, et Apollo propter vos, ut in nobis discatis, ne supra quam scriptum est, unus adversus alterum infletur pro alio (I Cor. IV). Ac deinceps: Et vos inflati estis, et non magis luctum habuistis, ut tollatur de medio vestrum qui hoc opus fecit (I Cor. V). Ergo sic contendere, sic dicere: Ego quidem sum Pauli, ego autem Apollo, ego vero Cephae, schisma est, scissura mentium est, quod malum quam grande sit, prudens intelligit. Nihilominus et hujusmodi adulationes circa se quam graviter ferant sancti, ex eo potest animadverti, quod idem Apostolus illis qui quasi pro ipso aemulabantur ob magnitudinem magisterii vel sapientiae ejus, sic acerbe recalcitrat, et stercus fornicationis, quae inter ipsos erat, in faciem illis jactat, ut dicat: Et vos inflati estis, et non magis luctum habuistis, ut tollatur de medio vestrum, qui hoc opus fecit. Nunquid non pene huic simile est id quod nunc audimus et videmus? Contentiones enim sunt inter nos. Hoc autem dico, quod unusquisque nostrum dicit: Ego quidem sum Augustini, ego autem Benedicti, ego vero Regulae hujus, vel illius, ego autem Christi, quod ultimum utique verum, et bonum est absque contentione confiteri. Nonne hujusmodi contentiones habere schismata facere est? Neque enim absque inflatione contenditur, nec parum unus adversus alterum inflatur pro alio, cum dicit is, qui se profitetur esse Augustini contra illum qui se profitetur esse Benedicti, Augustinus episcopus est, Benedictus autem monachus est; episcopus, sine dubio major est monacho. Nonne ergo meus ordo altior est ordine tuo? Hujusmodi contentio per dies et tempora crevit, et eo processit, ut non solum dicant illicitum esse clerico, monachum fieri, verum etiam dicere audeant licitum et perfectum esse ut clericus fiat, qui monachus exstitit. Haec et hujusmodi, quae sunt instrumenta contentionis, non absque sancto tractanda sunt spiritu pietatis, propter illud supra memoratum dictum Apostoli: Et vos inflati estis, et non magis luctum habuistis, ut tollatur de medio vestrum qui hoc opus fecit. Nam et in medio nostrum esse vel evenire potuit aut potest aliquid operis hujusmodi. Quod si respiciamus, animadvertere possumus colaphizati quia de altitudine professionis, sive de differentibus Patrum nostrorum meritis, alter adversus alterum non debeat inflari. ####  |