| #### CAPUT X. Quod prima terrenarum civitatum causa homicidium sit |

| #### #### Notandum tandem quod prima terrenarum civitatum causa homicidium sit. Nam quia Cain fratrem suum occiderat, et ob hoc omnibus odiosus, vagusque et profugus super terram erat, idcirco civitatem qua tutaretur aedificavit, egressus, id est profectus a facie Domini, nec habens sortem in civitate ejus coelesti. Isque primogenitum suum vocavit Enoch, quod interpretatur dedicatio, et ex ejus nomine conditam civitatem nuncupavit. Hunc imitantur omnes qui festinant ad festivitatem terrenae felicitatis, nec futuram exspectant dedicationem regni Filii Dei. Et idcirco quemadmodum ille septimam generationem non vidit, sextus enim ab ipso Lamech illum occidit, cum illa longaevitate aliqui octavam quoque generationem videre potuerint. Verbi gratia: Seth, qui Mathusalem jam supra quam centenarium videre potuit, sic et ipsi non pertingunt ad sabbatum, id est septimum diem aeternae requietionis. Unde et illud dictum sapientis: Haereditas ad quam festinatur in principio, in novissimis benedictione carebit (Prov. XX). Econtra, in generatione justorum, qui septimus nascitur Enoch nuncapatur, idemque ambulans cum Deo, non inveniebatur, quia tulit eum Deus. Siquidem justi per fidem in septima mundi aetate dedicatam sibi sperant requiem, et eorum spes in illud proficiscitur, quod in praesenti non videtur. Non enim habemus, inquiunt, hic manentem civitatem, sed futuram inquirimus (Heb. XIII). Haec hactenus de tribus hominibus dicta sunt Abel, Cain, et Lamech, uno justo, et alio peccatore et impoenitente, tertio peccatore quidem sed confitente, quibus divisionibus ex tunc usque hodie universi homines distincti sunt. Tertia namque pars, quae est impoenitentium, secundum Apocalypsim Joannis, combustioni deputata est, cum dicit: Et tertia pars terrae combusta est, et tertia pars arborum combusta est, et facta est tertia pars maris sanguinis, et tertia pars navium interiit (Apoc. VIII). Justi namque, id est, doctores irreprehensibiles, auditores quoque, id est poenitentes salvantur: tertia pars, id est impoenitentium congeries igni comburitur, post mortem carnis septupla recipiens pro omnibus peccatis suis, sicut de Cain jam mortuo dictum est, septies ultio de Cain. ####  |