| #### CAP. XV. |

| #### #### D. Age jam non de habitu, sed de moribus et vita eorum; dicant canonici se apostolos imitari, quare, et illud quale sit te decet perscrutari. #### M. Cum haec soluta sint superius, multum videris haec rursum objiciendo vel superfluus vel importunus. Nonne probatum est inter omnes apostolos et Christi discipulos, quicunque vellent esse majores et digniores, hi deberent esse juniores et humiliores? Quid est autem esse juniores et humiliores, nisi habere sanctissimam vitam et sanctissimos mores? Porro isti nolunt esse juniores et humiliores; convincuntur ergo non habere vitam sanctam et sanctos mores, quae non habere si probantur, quomodo humiles apostolos imitantur? Quis dixit apostolorum: Ego sum major aliorum? Nonne vides Paulum dixisse, quem constat in tertium coelum raptum esse: Novissime visus est mihi tanquam abortivo; ego enim sum minimus apostolorum, qui non sum dignus vocari apostolus? (I Cor. XV, 8.) Nonne de omnibus apostolis tale edidit oraculum, cum omnes dixit esse quasi peripsema et mundi spectaculum? Quis eorum non se dixit peccatorem, juniorem, caeteris inferiorem? Quis non ut pestiferum venenum fugit linguam adulantium? quis non eorum, cum posset lampadibus et cereis ut Deus venerari, maluit cum omni opprobrio et dedecore refutari? quis non eorum omni conamine maluit se deprimere, quasi hoc solum esset ascendere? ####  |