| #### CAPUT 15 |

| #### #### CHRIST. Idcirco sic de semetipso dixit Moyses: Iratus Dominus in Moysem, quia fere solus ipse scienter habebat illius exspectationis promissionem. Num parva erat causa illa, venditio illa, talis illius fratris, cujus venditionis videlicet ferrum ipsius sancti patris animam tandiu sauciaverat? Hoc malum portenderat ipsi patri Abrahae, quando pepigit Dominus cum illo foedus, visio illa: cum dictum fuisset ad eum: Scito praenoscens quod peregrinum futurum sit semen tuum in terra non sua, et subjicient vos servituti, etc., usque generatione autem quarta revertentur huc (Gen. XV), confestim istud subjunctum est: Cum ergo occubuisset sol, facta est caligo tenebrosa, et apparuit clibanus fumans et lampas ignis transiens inter divisiones illas (ibid.). Ille clibanus fumans cum caligine tenebrosa portendebat invidiae clibanum fumosum, atque caliginosum, quo adusti atque decocti et obscurati filii Jacob fratrem optimum vendiderunt; et illa lampas ignis lucida praesagiebat miracula per quae liberandi erant de servitute Aegyptiorum, quibus traditi fuerant usque ad quartam generationem, propter illud peccatum. At in servum venundatus Joseph servivit annis quatuordecim. Quando enim venundatus est, erat annorum sedecim; quando autem eductus de carcere stetit ante conspectum Pharaonis, erat annorum triginta. Justo ergo judicio propter peccatum illud differri conveniebat semen illud benedictionis Abrahae promissum, per generationem quatuordecim, et pro annis singulis singulas generationes supputari, sicut et alibi annus pro die compensatus est generationi illi, quae exivit de terra Aegypti. Juxta numerum quadraginta, ait Dominus, quibus considerastis terram, annus pro die imputabitur; et quadraginta annis recipietis iniquitates vestras (Num. XIV). #### JUD. Illud semen quod tu intendis, tuus ille Christus quem dicis esse illud semen quod Deus Abrahae promisit, nunquid venit statim post generationes quatuordecim? Multo plures fuerunt generationes ab Abraham usque ad dies Herodis quo regnante natus est ille quem Christum dicis ####  |