| #### CAPUT 7 |

| #### #### In quarto capitulo, quod erat: Excaeca cor populi hujus, et aures ejus aggrava, et oculos ejus claude, ne forte videat oculis, et auribus audiat, et corde intelligat, et convertatur, et sanem eum (Isa. VI), videbatur esse vis, ut vel ex eo possent os meum obstruere adversarii. Ego autem fere nil praemeditatus, ita protinus respondi: Initium visionis ex fine melius cognoscitur. Nam visionis ejusdem quam propheta sic narrare incipit: In anno quo mortuus est rex Ozias, ubi Dominum sedentem super solium excelsum et elevatum (ibid.), etc., domus fumo impleta dicitur, et quid istud significet innuitur subjungendo, excaeca cor populi hujus, circa finem vero visionis Dominus ipse dicit: Liga testimonium, signa legem in discipulis meis (Isa. VIII). Nunquid hoc est malum, taliter Judaeos excaecari, sive excaecatos esse, ut non intelligant, ut non audiant, ut non suscipiant fidem evangelicam? Imo valde bonum est gentibus universis, quia si credidissent Judaei, stetissetque locus eorum, et templum, magnum fuisset gentibus scandalum, nec ipsis profuisset susceptum Evangelium. De paucis illis quod crediderunt sumamus argumentum. Dixerunt enim ad Petrum: Quare introisti ad viros praeputium habentes, et manducasti cum illis? (Act. XI.) Et quidem audita ratione tunc tacuerunt, sed postea fecerunt apostolis seditionem magnam, docendo fratres; Quia nisi circumcidamini, non potestis salvi fieri (Act. XII). Hoc Antiochiae factum est, et cum propter eamdem seditionem non minimam Paulus et Barnabas et quidam alii ascendissent ad apostolos et presbyteros in Hierusalem, congregata Ecclesia; Surrexerunt quidam de haeresi Pharisaeorum qui crediderant, dicentes quia oportet circumcidi eos, praecipere quoque servare omnem legem Moysi (Act. XV), magnaque conquisitio facta de verbo hoc vix per Petrum et Jacobum sedata est (ibid.). Si pauci illi tantum jam fecerant scandalum, jamque caeremoniis carnalibus, quantum in ipsis erat, miscuerant Christi Evangelium, quid putas fieret, si gens tota credidisset, locusque et templum stetisset? Nimirum nec illis credidisse profuisset, nec gentibus, quoniam earum oderunt salutem, credere licuisset, et si crederent, atque Judaeis cogentibus circumciderentur, Christus eis nihil prodesset. Proinde beatus Hieronymus super isto capitulo : Excaeca cor populi hujus, sic breviter elocutus est. Si enim illi viderint et conversi fuerint, et intellexerint, et sanati fuerint, totus mundus non recipiet sanitatem. Universaliter quoque de cunctis, quibus Deus justus claudit sive non aperit oculos intelligentiae, sciendum quia melius est illis viam veritatis non agnoscere quam post agnitam retrorsum abire. Nam si agnitam veritatem fuissent observaturi, Deus hoc sine dubio praesciens, dux eis fuisset, et auctor agnoscendae ejusdem veritatis. ####  |