| #### CAPUT XXI. De officio secundae missae. |

| #### #### Secundae missae officium, totum dictis pastorum consonat dicentium: ####
| #### “Transeamus usque Bethleem, et videamus hoc verbum,” |
#### #### etc. (Luc. II.) Pastores animarum, quarum illa vox est: ####
| #### “Nos autem populus ejus et oves pascuae ejus (Psal. XCIV);” |
#### #### pastores, inquam, sancti, qui vigilantes et custodientes vigilias noctis, id est vitae praesentis, supra gregem Dominicum, legendo et canendo erudiunt animas eorum: referunt eidem gregi suo, quod viderint in Bethleem, id est in domo panis, videlicet ejus qui de coelo descendit (Joan. VI). Et gratulantes dicunt: ####
| #### “Lux fulgebit hodie super nos,” |
#### #### etc. (Isa. IX.) Et subjungitur: ####
| #### “Dominus regnavit, decorem indutus est (Psal. XCII).” |
#### #### Dum enim Dominus Deus homo factus est, regnavit super nos, illum indutus decorem, de quo alibi dictum est: ####
| #### “Egredimini, filiae Sion, et videte regem Salomonem in decore, quo coronavit eum mater sua (Cant. V).” |
#### #### Ipsa namque humanitas, quam propter nimiam charitatem suam, qua dilexit nos (Ephes. II), induit divinitas, ornatus est, ornatus miserationis, diadema pietatis, corona gloriae, decor gratiae, pulchritudo charitatis. Quae deinde sequuntur, cuncta, ad eumdem spectant sensum. Duae lectiones: Spiritus Domini saper me (Isa. LXI), Apparuit benignitas (Tit. III), tanquam duo cherubim, ut supra dictum est, claris et apertis vultibus, id est sensibus, in illud respiciunt in Evangelio, quod est incarnatus Deus, propitiatorium (Exod. XXIII). Ipse in graduali benedicitur, in alleluia decorem indutus, de quo dictum est praedicatur, in offerenda orbem terrae firmasse laudatur (Psal. XCII), eumdem, qui in Evangelio per Bethleem, id est domum panis, figuratur, videlicet sanctam Ecclesiam, quam in eo firmavit, quod ipse homo natus est in ea, qui fundavit eam Altissimus (Psal. LXXXVI), et extunc parata est sedes ejus (Psal. XCII), ex quo in illa homo natus est, qui a saeculo Deus est. Ipsa est eadem Bethleem domus ejus, quam decent sancta in longitudine dierum (Psal. XXII). Et quia primus paries ex Hebraeis est (Ephes. II), quorum primitiae supradicti pastores fuerunt (Luc. II), communio bene congruit: Exsulta, filia Sion (Zach. IX). Proprie namque Ecclesia, quae ex Hebraeis est, filia Sion et filia Hierusalem dicitur. Ideo maxime, quia in Sion, quae et Jerusalem, templum et sancta eorum erant. Utraque missae statio ad sanctam Mariam esse debuit, sed causa intercurrit, ut ad sanctam Anastasiam ageretur, videlicet passio ejus, quae Romanorum nobilissima matronarum, sub Diocletiano imperatore post longum laborem castitatis, et ministerium sanctorum, post diutinos carceris squalores, tandem per manus et pedes extensa, et ad palos ligata, et circumposito igne cremata, ipso die Natalis Domini coelo nata est. ####  |