| #### CAPUT 10 |

| #### #### CHRIST. Cur non dixit: Recordare foederis, quod nuperrime nobiscum pepigisti, cujus ego internuntius dixi: Hic est sanguis foederis quod pepigit Dominus vobiscum super cunctis sermonibus his? Videlicet quia per commemorationem istam nihil haberet fortitudinis, cum jam ex parte populi violatae essent conditiones illius foederis. In illo fortis fuit, et Deum tenere potuit, quia sine conditione, ut jam dictum est, Abrahae promisit, et juravit. Eadem fortitudine utebatur et David quando sollicitus ne, propter peccatum quod fecerat in Uriam Etheum, indignus haberetur promissione qua promiserat illi, et juraverat Deus nasci de semine ejus regem sempiternum, dicebat: Miserere mei, Deus, ut justificeris in sermonibus tuis (Psal. L). #### JUD. De differentia pacti et pacti, promissionis et promissionis satis abunde dixisti, et scientiam tuam plurimam ostendisti. Ego autem prius et maxime illud proposueram, quod in ordine meo in sacro ritu sacrificiorum legalium manifeste datur et enuntiatur remissio peccatorum, Scripturamque ostendi ex ore dicentem Domini: Qui sic vel sic peccaverit, offeret hoc vel illud rogabitque pro eo sacerdos, et dimittetur ei. Tu ergo frustra soli tuo, quod dicis secundum ordinem Melchisedech, sacerdotio remissionem peccatorum ascribis. ####  |