| #### CAPUT III. De materno genere ejus, et ut stirps, unde talis nasciturus erat e captivitate, Deo providente, redempta fuerit. |

| #### #### Tali, ut dictum est, cum praesagio puer hic, beatae praedestinationis filius, in Wormatia Galliarum urbe ortus est. Porro illuc, scilicet in Gallicum Wuormatiae territorium, genus ejus maternum de fonte Alemannico casibus adversis derivatum fuerat. Siquidem avia ejus materna, nomine Emma, Regimboldi nobilissimi Alemannorum comitis filia exstitit, et ab Hunnis depraedantibus e castro patris cum duabus sororibus extracta, atque in praedictae urbis territorio captiva violenter abducta est. Quam vir quidam nobilis ut vidit, protinus instinctu Dei, sine quo nec passer unus in terram cadit (Matth. X), formam captivae liberalem miseratus est, eamque redemit. Quid multa? Providente Deo, ut radix servaretur, de qua nasciturus esset fructus qui permaneret in acquisitione salutis, pater ejus puellae, dum forte pergeret ad curiam imperatoris, in domo ejusdem viri nobilis hospitium habuit. Illic inter multa colloquia filiam recognovit, gratulatus est, eamque viro, qui redemerat, postulanti conjugem, cum dote multa tradidit. Ex illis nata nuptiis sancti hujus mater est. Hoc idcirco non praeterire libuit, quia nonnihil spectat ad laudem et gloriam Dei, quod amaritudo illa tantis superata est benedictionibus dulcedinis, ut redempta captivitas talem tantumque partu ederet civem coeli. ####  |