| ### PROLOGUS RUPERTI IN JONAM PROPHETAM ###  |

| #### CAPUT SINGULUM |

| #### #### Anima quae Christum quaerit, intentionem suam cur illum quaerat hac voce depromit: ####
| #### “Quis mihi det te fratrem meum; sugentem ubera matris meae, ut inveniam te foris, et deosculer, et jam me nemo despiciat?” |
#### #### (Cant. VIII.) Magnae enim despectionis sibi conscia, suoque judicio multum despicabilis, ac despecta per hunc solum se nobilem, et inclytam fieri confidit, si talem dilectum invenire, apprehendere, et deosculari meruerit, non tantum intus in secreto conscientiae cubiculo, verum etiam foris. id est ita ut ad amicos quoque dilecti illius perveniat, quod illum viderit, quod agnoverit, quod in eum crediderit, quod eum dilexerit. Denique jam tunc despicabilis esse non potest in oculis Dei Patris, in conspectu amicorum, videlicet angelorum et hominum sanctorum. Ubi autem vel illa quaerit, aut quaerere debet, ubi ille invenitur aut inveniri potest, nisi in Scriptura, maximeque prophetica, quae utique verbum Domini est? Ibi quaeritur et invenitur, quia profecto, qualis sit ille dilectus, prophetae testantur. Et in aliis quidem civius, in aliis difficilius invenitur. In Jona vero, quem nunc ingredi cupimus, manifestissime claret quod miraculum in illo celebratum fuerit praeconium ejus. Ipse enim ore proprio dixit, et totus orbis audivit: ####
| #### “Sicut fuit Jonas in ventre ceti tribus diebus et tribus noctibus, sic erit Filius hominis in corde terrae tribus diebus et tribus noctibus (Matth. XII).” |
#### #### Igitur et hunc prophetam tanto alacrius ingrediamur, quanto clarius atque pulchrius in eo Christi testimonium novimus, quem in Scripturis legis et prophetarum quaerere propositum habemus, obsecrantes ut, qui typus est Salvatoris, et tribus diebus et noctibus in ventre ceti moratus, praefiguravit Domini resurrectionem, nobis quoque fervorem obtineat, sanctique Spiritus gratiam secundum hoc ipsum nomen suum, quod est Jonas, interpretatur enim columba. Et quis nesciat saepe in Scripturis per columbam sancti Spiritus gratiam significari? Maxime quia super Dominum nostrum idem Spiritus sanctus in specie columbae apparuit (Luc. III). Caeterum totum hunc prophetam ad intelligentiam referre Salvatoris, quod fugerit, quod navim ascendens naulum dederit, quod dormierit, laboriosum, et ut ante nos dictum est, sudoris est maximi. Verumtamen quanto difficilius, tanto et pulchrius fieri posse speramus, cooperante secundum beneplacitum suum digito Dei. Labor attentus splendida de obscuris mysteria Christi proferre tentabit. |