| #### CAPUT XXXIX. Quae sint mystice tabernacula Sem, in quibus habitavit Japheth. |

| #### #### Dilatet Deus Japheth, et habitet in tabernaculis Sem. Jam quia notum, et supra jam dictum est, in Sem Judaeos, in Japheth vero gentes, quae promissiones Judaeorum consecuturae erant, benedici prophetico spiritu patris: certius nunc scire licet quae sint tabernacula Sem et quo introitu admissus coeperit in illis habitare Japheth. Tabernacula Sem, privilegia sunt Judaeorum, quae Apostolus his verbis enumerat: Quorum est, inquit, adoptio filiorum, et gloria, et testamentum, et legislatio, et obsequium, et promissa, quorum patres, ex quibus Christus secundum carnem, qui est super omnia Deus benedictus in saecula (Rom. IX). In his ille populus aliquando habitabit solus, nam nos gentes foris eramus. Eratis enim, inquit idem Apostolus, in illo tempore sine Christo, alienati a conversatione Israel, et hospites testamentorum, promissionis spem non habentes, et sine Deo in hoc mundo (Ephes. V, 2). Haec enim omnia unius Hebraicae linguae clausura tenebat, quae in diebus quibus divisio vel confusio linguarum facta est, remansit in domo vel familia Heber, unde et lingua ista Hebraica dicta est. (CAP. X.). Itaque haec quae praedicta sunt, aperte vocantur hic tabernacula Sem, id est, non quod cunctae generationes Sem in illis habitaverint, sed pars, videlicet pars populi Israel, qui per Abraham descendit ex Heber pronepote Sem. Porro de Japheth nati sunt Graeci et Latini. Filii namque Japheth fuere septem: Gomer, a quo Galathae; et Magog, a quo Scythae; et Madai, a quo Medi; et Javam a quo Jones, qui est Graeci, unde et mare lonium dicitur: et Thubal a quo Itali et Heberi, qui et Hispani, a quibus Celtiberi; et Mosoch, a quo Cappadoces, unde et urbs apud eos Mazecha dicta est; et Thiras, a quo Thraces, quorum non satis immutatum vocabulum est In his, et in cunctis pene gentibus Graeca et Latina lingua principatum obtinent, altera videlicet propter sapientiam Graecorum, altera propter potentiam Romanorum, per quas aperta sunt tabernacula Sem gentibus universis ad inhabitandum, quia videlicet per illas, annitentibus multis translatoribus, Scripturarum scientiam, et perinde unius Dei notitiam apprehenderunt. Et Judaei quidem, quibus illa tabernacula primum aedificata fuerant, et nonnulli quoque de caeteris gentibus tabernacula Sem introierunt, sed generationes Japheth, quibus maxime Europa possessa est, habitando praevaluerunt. ####  |