| #### CAPUT VI. De eo quod sicut in Actibus apostolorum scriptum est: |

| #### ####
| #### “Non fuit consilii, non visum est Spiritui sancto imponere gentibus jugum legis caeremoniarum gravissimum.” |
#### #### Intrante itaque vel intrare incipiente gentium plenitudine, non fuit consilii, non placuit sancto Spiritui gravissimum caeremoniarum jugum imponere, quae prius legis erant, sicut in Actibus apostolorum scriptum est: Et quidam descendentes de Judaea, docebant fratres: Quia, nisi circumcidamini secundum morem Moysi, non potestis salvi fieri (Act. XV). Item: Surrexerunt autem quidam de haeresi Pharisaeorum, qui crediderant, dicentes: Quia oportet circumcidi eos, praecipere quoque servare legem Moysi. Conveneruntque apostoli et seniores videre de verbo hoc. Cum autem magna conquisitio fieret. surgens Petrus, dixit ad eos: Viri fratres, vos scitis quoniam ab antiquis diebus in nobis elegit Deus per os meum audire gentes verbum Evangelii et credere. Et qui novit corda Deus testimonium perhibuit, dans illis Spiritum sanctum, sicut et nobis, et nihil discrevit inter nos et illos, fide purificans corda eorum (ibid.), etc. Illi conventui sanctus Spiritus interfuit, et ipse magnam illam conquisitionem bene nobis consulendo terminavit. Quapropter ejusdem Spiritus auctoritatem conventus idem magnifice satis hoc modo deprompsit: Visum enim est Spiritui sancto et nobis nihil ultra imponere vobis oneris quam haec necessaria, ut abstineatis vos ab immolatis simulacrorum et sanguine et suffocato et fornicatione, a quibus custodientes vos bene agetis. Valete (ibid.). Liberati ergo sumus, auctore Spiritu sancto. spiritu consilii, ut non imponeretur jugum illud cervicibus nostris. Quare? Nimirum quia gravissimum erat, quemadmodum Petrus ibidem dicit: Nunc ergo quid tentatis Deum, imponere jugum super cervicem discipulorum, quod neque patres nostri, neque nos portare potuimus? (ibid.) Verum hoc ad causam parum erat quod jugum importabile fuit, nisi addas quod itidem dicunt, quia nihil ad perfectum adduxit (Hebr. VII), quodque et alibi Apostolus ait: Munera et hostiae quae offerebantur, non poterant juxta conscientiam perfectum facere servientem, solummodo in cibis et in potibus, et variis baptismatibus et justitiis carnis, usque ad tempus correctionis impositis (Hebr. IX). Sed et hoc parum est scire quod non potuerint vel non possint perfectum facere, nisi et hoc addas ad scientiam, quod nec perfectionis initium possit habere quisquis putaverit se absque illis posse pervenire ad perfectionem justitiae. Nam de eo quod omnium sanctissimum tunc temporis fuerat, id est de signo circumcisionis idem Paulus terribiliter clamat: State et nolite iterum jugo servitutis contineri. Ecce ego Paulus dico vobis: Quia si circumcidarunt, Christus vobis nihil proderit. Testificor autem omni homini circumcidenti se quoniam debitor est universae legis faciendae. Evacuati estis a Christo. Qui in lege justificamini, a gratia excidistis (Gal. V). Concedimus gaudentes, et indubitanter credimus quia in Paulo Christus loquitur, quia in praedicto apostolorum conventu locutus est Spiritus sanctus. Et ipsa quidem loquentis in isto et in illis vel sola sufficit auctoritas, verumtamen quoniam et ratio delectat, non praeteribimus rationabiliter ostendere circumcisionis et omnium caeremoniarum legem debuisse cessare veniente gratia. Et de circumcisione primum dicemus, licet aliis jam locis plenius de ea dixerimus. ####  |