| #### CAPUT XXXVIII. Jacob an in hoc justitia sua sibi responderit, cum stropham commentatus sit novum, dum adversus naturam albi et nigri pecoris, arte pugnavit. |

| #### #### Dixitque Laban: Quid dabo tibi? At ille ait: Nihil volo. Sed si feceris quod postulo, iterum pascam et custodiam pecora tua. Gyra omnes greges tuos, et separa omnes varias oves, et sparso vellere, et quodcunque fulvum, rufum, et maculosum fuerit tam in ovibus quam in capris, erit merces mea. Respondebitque mihi cras justitia mea, quando placiti tempus advenerit coram te. Hic jam quaeritur utrum vere in hoc illi justitia sua responderit, vel quomodo secundum actum ejus, justitia illius dici vel esse potuit. Quid enim ille egit? Nonne stropham novam commentatus est, contra naturam albi et nigri pecoris, naturali arte pugnavit? Tollens enim virgas populeas, et amygdalinas, atque ex platanis, et ex parte decorticans, varium virgarum fecit colorem, ut ubicunque in virga corticem reliquisset, antiquus permaneret color; ubi vero tulisset corticem, color candidus permaneret, inque nitorem panderetur. Observabatque, et tempore quo ascendebantur pecora, et post calorem diei ad potandum avida pergebant, discolores virgas ponebat in canalibus, admissisque arietibus et hircis, in ipsa potandi aviditate oves, capras, faciebat ascendi, ut ex duplici desiderio, dum avide bibunt, et ascenduntur a maribus, tales fetus conciperent, quales umbras arietum et hircorum desuper ascendentium, in aquarum speculo contemplabantur. Ex virgis enim in canalibus positis, varius erat etiam imaginum color. Nec mirum hanc in conceptu feminarum esse naturam, ut quales perspexerint sive mente conceperint, in extremo voluptatis aestu quo concipiunt, talem sobolem procreent: cum hoc ipsum etiam in equarum gregibus apud Hispanos dicatur fieri. Et Quintilianus in ea controversia, in qua accusabatur matrona quod Aethiopem peperit, pro defensione illius argumentetur hanc conceptuum esse naturam, quam supra diximus. Hoc ergo quaeritur utrum recte ab hoc in tali facto justitiae responsum speretur, inquo dolus vel impostura manifeste convincitur. ####  |