| ### R. D. D. RUPERTI ABBATIS TUITIENSIS ### DE TRINITATE ET OPERIBUS EJUS LIBRI XLII ### IN LIBRUM JUDICUM COMMENTARIORUM ### LIBER UNUS. ###  |

| #### CAPUT PRIMUM Quod duodecim sint judices usque ad Samuel, unde et liber Judicum dictus est. |

| #### #### (CAPUT. I.) Post mortem Josue consuluerunt filii Israel Dominum, dicentes: Quis ascendet ante nos contra Chananaeum et erit dux belli? Dixitque Dominus: Judas ascendet. Ecce terram in manu ejus, etc. Liber iste idcirco liber Judicum appellatur, eo quod de illis conscriptus sit qui judicaverunt Israel, antequam in gente illa regum nomen, vel regia potestas expeteretur. Fuerunt autem judices numero duodecim. Primus, Othoniel filius Cenez frater Caleph. Secundus, Aoth filius Jera filii Gemini. Tertius, Sangar filius Anat. Quartus, Barach filius Abinoen, de Cedes Nephtalim. Quintus, Gedeon filius Joas. Sextus, Jair Galaadites. Septimus, Jephte Galaadites. Octavus, Abesam de Bethlehem. Nonus, Ahialon Zabulonites. Decimus, Abdon filius Hellel Pharathonites. Undecimus, Samson. Duodecimus, Samuel. De primo horum Othoniel ita Scriptura refert: Et clamaverunt filii Israel ad Dominum, qui suscitavit eis salvatorem, Othoniel videlicet filium Cenez fratrem Caleph juniorem. Fuitque in eo Spiritus Domini, et judicavit Israel (Judic. III). Quoniam ergo nomine salvatoris et officio fungitur, et in eo fuit Domini Spiritus, recte spiritualia Salvatoris nostri Christi Filii Dei mysteria in persona ejus requiruntur. Historia de illo talis est. ####  |