| #### CAPUT VII. De feria sexta jejunii. |

| #### #### Sexta vero feria statio ad sanctos apostolos praescripta est. Ratio quidem occultior est, sed quaerentibus parva ex scintilla citius elucet. Nam in Evangelio diei praesentis, in cantico Beatae Virginis dignum illud memoria dictum est, quod patenter ad ipsos apostolos attinet: ####
| #### “Deposuit potentes de sede, et exaltavit humiles (Luc. I).” |
#### #### Nam de sede spiritualis magisterii, de cathedra Moysi, deposuit potentes de sede, id est superbos, scribas et pharisaeos, et exaltavit in eamdem sedem humiles apostolos. Sicut alias ipse Dominus: ####
| #### “Confiteor tibi, inquit, Pater, Domine coeli et terrae, quia abscondisti haec a sapientibus, et revelasti ea parvulis (Matth. XI).” |
#### #### Quod quia in veritate judicii factum est, et cum haec diceret beata Virgo, prope erat Dominus, scilicet in utero ejus, bene congruit hic introitus: Prope esto, Domine, et omnes viae tuae veritas (Psal. CXVIII). Et quia florente tunc virga de radice Jesse, jam requiescebat super florem ejus spiritus Domini, ut de plenitudine ejus accipiens Joannes, exsultaret in utero Elizabeth (Joan. I; Luc. I), apte concinit Evangelio haec Epistola: Egredietur virga de radice Jesse (Isa. XI), etc. Singula percurrere nimis longum est, et quia per se patent quod ad eamdem rem pertineant, fastidiosum est. Communio tandem: Ecce Dominus veniet, et omnes sancti ejus cum eo (Zach. XIV), ad eorumdem perspicue spectat glorificationem apostolorum, qui cum eo venturi sunt in secundo adventu ejus ad judicium. ####  |