| #### CAPUT XXII. Quid significaverit quod |

| #### ####
| #### “sopor irruit super Abraham, et horror magnus et tenebrosus invasit eum.” |
#### #### Cumque occumberet sol, sopor irruit super Abram, et horror magnus et tenebrosus invasit eum, dictumque est ad eum: Scito pernoscens, quod peregrinum futurum sit semen tuum in terra non sua, etc. Bis in hac visione solis occubitus et tenebrarum mentio facta est. Primo cum dicitur: Cumque sol occumberet, sopor irruit super Abram, et horror magnus et tenebrosus invasit eum. Secundo, cum item dicitur: Cum ergo occubuisset sol, facta est caligo tenebrosa, et apparuit clibanus fumans, et lampas ignis transiens inter divisiones illas. Haec tenebrarum iteratio geminam seminis Abrahae adversitatem significat. Primam videlicet, qua fratrem suum Joseph vendiderunt (Gen. XXXVII), quae causa fuit peregrinationis et servitutis illorum. Secundam, qua post mortem Joseph a Pharaone tribulati et afflicti sunt (Exod. I). Et prior quidem adversitas, res fuit iniquitatis, propter quod et signanter dictum est: Sopor irruit super Abram, et horror magnus et tenebrosus invasit eum. Sequens vero adversitas res afflictionis exstitit, unde et sine interpositione horroris, facta est caligo tenebrosa, inquit, et clibanus fumans apparuit. Et quia semen illud Abrahae in ipsa afflictione visitandum et liberandum erat in manu forti, multis et magnis praeeuntibus ac sequentibus miraculis, lampas quoque ignis inter divisiones illas apparuit. Clibanus namque fumans imago fuit fornacis Aegyptiae, qua servituri erant in luto et latere coctili. Lampas vero ignis transiens per divisiones illas, signum divinae charitatis, qua erant per multa miracula illustrandi, de quibus et Psalmista: Illuxerunt, inquit, coruscationes tuae orbi terrae, commota est, et contremuit terra; in mari via tua, et semitae tuae in aquis multis (Psal. LXXVI). Siquidem simplicem litteram sequaris, et illa quidem lampas transiens inter divisiones illas, id est, inter seditiones Judaicas clarissima fuit, sed ipso transitu suo sese alias migraturam esse declaravit, nam ecce translata est ab illis gloria, et ad gentes transivit. Igitur quia dicente Deo: Semini tuo dabo terram hanc, econtra ille: Domine Deus, inquit, unde scire possum quod possessurus sim eam, congrue talis praemonstrata est imaginatio, quae haberetur pro juramento, quod sine poenitentia foret, et sine dubio compleretur ea, quam audierat, Dei promissio. ####  |