| #### CAPUT XIV. De eo quod nuntium detulerunt ad Jacob de Joseph adhuc vivente. |

| #### #### Nuntiaverunt Jacob dicentes: Joseph vivit et dominatur in omni terra Aegypti. Quo audito Jacob, quasi de gravi sommo evigilans, tamen non credidit eis. Quomodo tantae rei nuntium pater acciperet, compendio Scriptura pulchre sic expressit, ut nullo verborum circuitu melius explicari potuerit: Quasi de gravi somno evigilans, inquit. Qualis enim astat qui de gravi somno repente percitus evigilat? Attonitus utique et stupidus ad intelligendum vel respondendum, segnis et hebes prae mortuis sensibus. Unde protinus, cum e contra necdum credenti referrent omnem ordinem rei, et ille vidisset plaustra, et universa quae miserat, eadem proprietate usa, revixit, inquit Scriptura, spiritus ejus, et ait: Sufficit mihi, si adhuc filius meus Joseph vivit; vadam et videbo illum antequam moriar. Revixit spiritus ejus, id est, discernendi facultatem recepit, ut multitudinem gaudiorum suorum accipere posset, et rationem habere cum eis sciret quorum repentinus adventus imperatum nihilque tale opinantem animum magna inundatione oppressisset. ####  |