| #### CAPUT XXXI. De die tertio, et cur ibi dictum sit: |

| #### ####
| #### “Vidit Deus quod esset bonum.” |
#### #### Dixit vero Deus: Congregentur aquae quae sub firmamento sunt in locum unum, et appareat arida: factumque est ita. Et vocavit Deus aridam terram, congregationesque aquarum appellavit maria. Et vidit Deus quod esset bonum. Hinc tandem scriptor Dei, imo et auditor Trinitatis, tribus partibus, id est coelo, terra, et mari mundum habens explicitum tertia die, recte et opportune dixit, quia vidit Deus quod esset bonum. Notandum quippe super aquas ternarium potentiae creatricis imperium. Primo, tenebrae erant super abyssum in principio creatam, et non dictum est quod esset bonum, deinde interposito firmamento divisae sunt aquae, neque tunc dictum est quod esset bonum, tertio congregatae sunt aquae in locum unum, et ita apparente arida, dictum est quia vidit Deus quod esset bonum. Hoc enim vere bonum est, quia Trinitati gratiae suae thesauros sub abysso quaerenti, opus efficacissimum est. Sed jam nunc ipsa perscrutantis abyssum verba perscrutemur. Congregentur, inquit, aquae quae sunt sub firmamento in locum unum, et appareat arida. Aquae profecto quae sub firmamento sunt, reliquiae, vel pars aquarum sunt, quae sunt super firmamentum; sic enim dictum est: Fiat firmamentum in medio aquarum, et dividat aquas ab aquis, etc. Ergo divisio aquarum de qua supra dictum est, simpliciter sive litteraliter accipi debet, id est, non ea, quam dicunt philosophi divisionem vocis in plures significationes: sed ea quam dicunt totius in partes divisionem. ####  |