| #### CAPUT XXIII. Item de eadem columba, id est Spiritus sancti gratia, quomodo tertio sit emissa. |

| #### #### Illi quidem quivis quasi columbae sunt, sed una est columba Spiritus sancti gratia, propter quam illi columbae dicti sunt, et illum, scilicet, Spiritum sanctum in sua maxime persona, illa columba significavit quam de arca Noe sanctus emisit. Quare autem tertio, nisi quia de sacramentis Christi vel Ecclesiae, Trina spiritus sancti gratia, cuique fideli animae depromitur? Prima namque gratia est: remissio peccatorum: secunda, diversorum distributio donorum: tertia, remuneratio in resurrectione mortuorum. Tertio, nempe ipse, qui caput est Ecclesiae, Christus, unctus est; primo, quando de Spiritu sancto conceptus est: secundo, quando super eum ad Jordanem Spiritus sanctus in specie columbae descendit: tertio, quando resurrexit a mortuis. In cujus figura David, qui tam Christi quam Ecclesiae typum gessit, tertio in regem unctus est. Primo videlicet, quando unctus est a Samuele (I Reg. XVI) in domo patris sui. Secundo, quando unctus est in Hebron super Judam solum (II Reg. II) Tertio, quando unctus est super Israel universum (II, Reg. V). Igitur prima emissio columbae ipsa est remissio peccatorum, quam verus Noe, id est requies nostra Christus, post resurrectionem suam confestim emisit, insufflans et dicens: Accipite Spiritum sanctum, quorum peccata remiseritis, remittuntur eis; et quorum retinueritis, retenta sunt (Joan. XX). At illi nondum ausi sunt exire ad pubiicum, et annuntiare hominibus talem gratiam, propter metum Judaeorum. Bene ergo de columba illa dictum sit, quia cum non invenisset ubi requiesceret pes ejus, reversum est ad eum in arcam. Aquae enim, inquit Scriptura, erant super universam terram, illae videlicet aquae, quae, juxta Psalmistam (Psal. LXVIII), intraverunt usque ad Domini Jesu animam, quas apostoli adhuc infirmi metuebant. Et non mirum corvus, qui juxta litteram non reversus est, quod invenire potuit, et columba non invenit, ubi requiesceret, licet decrescentibus aquis jam apparuissent cacumina montium. Corvus namque facilius requiescere potuit, quia cadavera abunde invenit: columba vero quia cadaveribus non pascitur, et si ad sedendum aliquod montis jugum invenire potuit, tamen absque victu requiescere non potuit. Exspectatis autem ultra septem diebus aliis, rursus dimisit columbam ex arca. At illa venit ad eum ad vesperam, portans ramum virentis olivae in ore suo. Secundo emissa columba rediit ad vesperam, et virentis olivae ramum in ore suo devexit, quia secundo datus est Spiritus sanctus apostolis die Pentecostes, circa finem vitae, quemque illorum ad coelestis Ecclesiae requiem cum aeterno perfectae pacis praemio revocavit. Tertio nihilominus emissa jam non est reversa, quia profecto cum resurrexerint a mortuis, quae, ut supra jam dictum est, tertia erit effusio Spiritus sancti, nusquam mittentur unde redeant, nec enim ad operandum, sed ad regnandum immortaliter exibunt. Sic et singulis electorum, tertio eadem columba advenit: primo, cum baptizatur quis in remissionem peccatorum; secundo, cum accipit per episcopos impositionem manuum; tertio, ut jam dictum est, in resurrectione mortuorum (Ephes. II). Ecce quam vere dictum est, quia invenit Noe gratiam coram Deo. Vere enim gratiam hic alter Noe invenit, qui nos Deo reconciliavit, et solvens inimicitias in carne sua, de filiis irae filios gratiae, de filiis gehennae filios fecit vitae aeternae. ####  |