| #### CAPUT X. Quare Heli ad numerum duodecim Judicum nor pertineat. |

| #### #### Forte dicit quis: Heli sacerdos Domini ipse quoque Israel judicavit, sicut scriptum est: ####
| #### “Senex enim vir et grandaevus et ipse judicavit Israel quadraginta annis (I Reg. IV).” |
#### #### Cur ergo cum caeteris judicibus ille non adnumeratur? an idcirco de numero tollitur, ut pulchram collationem tibi facere liceat, et tot numerare judices ante regnum David, quot habere judices alios, scilicet apostolos, regnante jam Christo filio David? Ad haec, inquam, non idcirco, ut tantum duodecim judices numeremus, jam dictum Heli de numero tollimus, sed idcirco, quia ille de numero tollitur, idcirco tantum duodecim judices habemus. Quorum [de] gestis liber ipse contextus est qui Judicum nuncupatur, quorum et nomina superius digessimus. Quomodo ille, vel quam ob causam de numero tollitur? Nimirum propter contemptum Verbi Domini. Quia in diebus ejus calce objicere legem Domini nimia fere omnibus licentia fuit. Notandum quippe quod mortuo Samsone, qui judicavit Israel viginti annis, dignum non existimavit Scripturae sacrae auctoritas, ut diceret: Post hunc fuit vel huic successit Heli, licet judicaverit Israel, ut jam dictum est, quadraginta annis. Sed inter infelices dierum illorum historias ista querela frequens est: ####
| #### “In diebus illis non erat rex in Israel, sed unusquisque quod sibi rectum videbatur, hoc faciebat (Jud. XII).” |
#### #### Quid nisi vecordiam sacerdotis accusat, et judicis ejusmodi hoc dicendo? Idem namque est ac si dicat: Qui in diebus istis judicabat Israel, et si secundum nomen personamque aliquis erat, secundum rem meritumque nullus erat. Tandem missum est contra illum Verbum Domini, cum quo vel per quod judices vel seniores omnes, tam veteres quam novi, meruerunt sedere coronati. ####
| #### “Praedixi enim, ait Dominus, quod judicaturus essem domum ejus in aeternum propter iniquitatem, eo quod noverit indigne agere filios suos, et non corripuit eos. Idcirco juravi domui Heli, quod non expietur iniquitas domus ejus victimis et muneribus usque in aeternum (I Reg. III).” |
#### #### Post haec dicta ejus, finis probat, quantum a cunctis judicibus sive senioribus coronatis, ut jam dictum est, et super sedilia sedentibus, meritum ejus differat. Vir ille qui ex acie fugerat, nuntiabat ei dicens: ####
| #### “Fugit Israel coram Philisthiim, et ruina magna facta est in populo. Insuper et duo filii tui Ophni et Phinees occisi sunt, et arca Dei capta est. Cumque ille nominasset arcam Dei, cecidit Heli de sella retrorsum juxta ostium, et fractis cervicibus mortuus est (I Reg. V).” |
#### #### Nimirum cadendo de sella retrorsum et fractis cervicibus moriendo palam fecit quod neque sedile, neque coronam auream mereretur habere inter judices alios. Proinde confestim condolendo Scriptura subjungit: ####
| #### “Senex enim erat vir et grandaevus, et ipse judicavit Israel quadraginta annis (ibid.).” |
#### #### Dolendum quippe est illi, quod cum tot annis judicaverit Israel, nihil usquam memorabile, vel judicis officio dignum gessit. ####  |