| #### CAPUT XIX. Quod secundo vae eorumdem ebrietatem redarguit, qua jam ebrii Dominum comprehenderunt in illa paschali vespera. |

| #### #### Vae qui consurgitis mane ad sectandam ebrietatem, et potandum usque ad vesperam, ut vino aestuatis! Cythara, et lyra, et tympanum, et tibia, et vinum in conviviis vestris, et opus Domini non respicitis, nec opera manuum ejus consideratis. Istud vae agricolas eosdem ebriositatis nimiae redarguit. Usque ad vesperam, inquit. Nimirum in spiritu jam praesens aderat, futuro diei quo festiva ebrietate crapulati, dominum vineae, Filium Dei comprehenderunt, cum esset vespera paschalis. Vae igitur vobis, ebrii, inquit, atque vomentes crapulati et sordidi, qui vino aestuantes, sobrium comprehendistis Filium Dei. Cythara, et lyra, et tympanum, et tibia, et vinum in conviviis vestris. Hoc ipsum Amos propheta vehementissime persequens, cum dixisset: Qui comeditis agnum de grege, et vitulum de medio armenti, qui canitis ad vocem psalterii, decentissime ad hos conversus ait: Sicut David putaverunt se habere vasa cantici bibentes in phialis vinum, et optimo unguento delibuti, nihil patiebantur super contritione Joseph (Amos VI). Quod hic dicit: Et opus Domini non respicitis, et opera manuum ejus non consideratis, hoc ille expressit nimis eleganter, et nihil, inquiens, patiebantur super contritione Joseph. Nempe contritio Joseph, id est passio Domini, quae per venditionem Joseph solet intelligi, opus est Domini, opus manuum ejus, opus nostrae redemptionis. Hoc opus Domini non respiciebant isti ebrii, nihil enim patiebantur super contritione Joseph, optimo unguento delibuti. Quam enim verum est quod nihil patiebantur super contritione Joseph, qui super eum nimio risu, et cachinno movebantur. Quid igitur? Propterea captivus ductus est populus meus, qui non habuit scientiam. Propterea, inquam, quia jam dicti operis Domini non habuit scientiam, quia contritioni Joseph compati nescivit, captivus ductus est in omnes gentes. Et nobiles ejus interierunt fame, et multitudo ejus siti aruit. Hoc adeo verum est ut nobilis femina, nomine Maria, in illa obsidione filium suum manducaverit. Sed parva est vindicta, nisi, sicut per Moysen praedictum est, ignis succensus ardeat usque ad inferni novissima (Deut. XXXII). Sequitur ergo: Propterea dilatavit infernus animam suam, et aperuit os suum absque ullo termino. Et descendent fortes ejus, et populus ejus, et sublimes, gloriosique ejus ad eum, etc. Econtrario, mites et humiles bonis Domini abundabunt, unde et tandem infert: Et pascentur agni juxta ordinem suum, et deserta in ubertatem conversa, advenae comedent. Quando Dominus exaltatus fuerit in judicio, et sanctus in sua sanctificatus justitia, ut mali agricolae male pereant, tunc qui fuerint de agnorum numero, non haedorum, in pratis Ecclesiae pascentur, et quae a Judaeis deserta sunt, versa in ubertatem comedent advenae, id est gentium populus. ####  |