| #### CAPUT X. Quod Josue miserit exploratores, cum virtute Dei certus esset, et quid per illos, quid per meretricem, quae suscepit et salvavit eos, praefiguratum sit. |

| #### #### (CAP. II.) Misit ergo et Josue filius Nun de Sethin duos viros exploratores absconditos, et dixit eis: Ite et considerate terram, urbemque Hiericho. Qui pergentes, ingressi sunt in domum mulieris meretricis nomine Raab, et quieverunt apud eam. Cum quo Dominus erat, cui et dixerat, nullus vobis poterit resistere cunctis diebus vitae tuae. Ipse exploratores mittit ad considerandam terram urbemque Hiericho. Non ergo quisquam ullo in negotio tantum de coelestibus praesumat praesidiis, ut non etiam ipse sibi prior adsit, vigilando pro facultate ingenii, laborando pro portione virili. Nam sicut minimae fidei est, de divinis dubitare promissis, sic nimiae temeritatis vel praesumptionis est, coelestem per miracula praestolari opem, otiose sedendo manibus compositis. Hominis namque est incipere, Dei autem perficere. Porro ut coepta prosequamur mysteria: Ingressi, inquit, domum mulieris meretricis, nomine Raab, et quieverunt apud eam. Notae fidei et celebris memoriae meretrix ista, tam nomine quam vita, maxime autem facto praesenti, collectam et colligendam de gentibus Ecclesiam significat. Nomine videlicet, Raab quippe latitudo interpretatur. Et certum est quia sancta catholica Ecclesia latissime per totum orbem terrarum diffusa est. Vita vero, quia quemadmodum meretrix haec multis viris prostituta, sic gentilitas, quae nunc est Ecclesia, multorum deorum vile prostibulum fuit. Facto autem praesenti, quia quemadmodum haec exploratores ab Josue missos, sic Ecclesia apostolos vel praedicatores universos a Salvatore legatos, domo excepit, hospitalitate fovit, fide servavit. Igitur duos, inquit, exploratores misit Josue, ite, inquiens, considerate terram urbemque Hiericho. Hiericho defectus sive luna interpretatur. Significat autem hunc mundum mutabilitati et defectioni obnoxiam, quemadmodum in parabola evangelica Salvator ipse testatus est: Homo quidam, inquit, descendebat ab Hierusalem in Hiericho, et incidit in latrones (Luc. X), etc. Duo viri exploratores universos significant Evangelii praedicatores in duobus praeceptis charitatis ambulantes, vel duo Testamenta, Vetus et Novum recipientes, nihilque extra loquentes. Hi recte dicuntur exploratores a Salvatore missi, terram omnem urbemque Hiericho exploraturi, quia videlicet cauti et discreti profecti sunt contra sapientiam, imo fallaciam inanemque philosophiam mundi, cauti, inquam, non astutia humana, sed Spiritu Dei, spiritu sapientiae multiplici, discreto, subtili, diserto, mobili ad perdendam sapientiam sapientium, ad comprehendendos sapientes in astutia eorum. Tales excepit exploratores meretrix illa, et ingressi domum ejus quieverunt apud eam. Flagellati in consiliis, fatigati in consiliis, persecutionem passi de civitate in civitatem (II Cor. XI), quieverunt apud eam, et illa refecit viscera eorum aperiendo illis ostium suum, recipiendo salutis verbum, praebendo nuntiis pacis patulum fidei auditum. Antequam ingrederentur domum ejus, antequam requiem offerret ingredientium pedibus pacem portantibus, meretrix erat prostibulum daemoniorum, lupanar idolorum. At ubi ingressi sunt, et eos recepit, jam pudica, jam unius viri virgo casta, una amica, una columba (Cant. VI), una immaculata, una perfecta est. ####  |