| #### CAPUT XXXVI. Quid sit mystice quod, Moyse revertente in castra, Josue non recedebat de tabernaculo. |

| #### ####
| #### “Cumque ille reverteretur in castra, minister ejus Josue, filius Nun puer non recedebat de tabernaculo.” |
#### #### Reversio Moysi in castra lectio legis est sive Evangelii gratia. Supra diximus colloquium Domini cum Moyse ad tabernaculi ostium consonantiam esse legis et gratiae ad ingressum veri et coelestis tabernaculi, quia videlicet utrumque recipere vel profiteri oportet eum qui ingreditur in tabernaculum foederis, id est, qui Deo per mortem Filii ejus cupit reconciliari. Ergo Moyses quidem revertitur in castra, sed Josue minister ejus non recedit de tabernaculo, quia videlicet lex quidem legitur in Synagoga, quae tabernaculo vero non appropinquat, sed spiritus legis cum Christi perseverat gratia in Evangelio. Josue quippe minister Moysi spiritum legis in eo quoque recte significat, quia populum in eam repromissionis terram introduxit quam per Moysen Dominus eidem populo promisit. Sic etenim littera legis promissiones quidem Dei continet, sed, nisi per spiritualem legis intelligentiam, promissionibus eisdem nemo dignus effici potest. Legant igitur occidentem litteram carnales Judaei; nam spiritus vivificans a tabernaculo, cujus pontifex Christus est, non recedit. ####  |