| #### VERS. 12, 13, 14, 15. |

| #### #### Ego Ecclesiastes fui rex Israel in Jerusalem, et proposui in animo meo quaerere et investigare sapienter de his omnibus quae fiunt sub sole. Hanc occupationem pessimam dedit Deus filiis hominum, ut occuparentur in ea. Vidi cuncta quae fiunt sub sole, et ecce universa vanitas et afflictio spiritus. Perversi difficile corriguntur, et stultorum infinitus est numerus. Ecce causidicus noster palam omnibus ostendit unde tantam potuit habere scientiae gratiam. Proposui, ait, in animo meo, cor apposui studio, favit doctrina studenti, et accessit acumen vivacis ingenii. Non duxi vitam, sicut quidam faciunt inertes, per otia, toto pectore anhelans ad investigandum opus Creatoris mei. Quaesivi, inveni, revolvi cuncta ruminando in animo meo. Alta et stupenda notavi, quae, quod fiant, scio; sed, cur ita fiant, nescio. Istam occupationem dedit nobis Deus, ut laboremus, inveniamus, inventa cur ita fiant non videamus. Esau antequam esset antus, quare reprobatus est? quo merito adamatus Jacob nondum natus? (Rom. IX.) Quibus culpis infantes a daemonio cruciantur? Quo crimine parvuli sine baptismo morientes infernali igne detinentur? Justus et injustus sine ullo discrimine pariter cadunt, simul laborant, aequa peste conficiuntur. Injustus regnat: justum injuste, ut mihi videtur, male vexat. Praesto sunt mala bonis, et bona malis abundanter adsunt. Et talia haec tanta videntur, et tanta leguntur, ut coeli stellas, pluviae guttas, maris arenas citius enumerem. Sed in omnibus his justus Dominus; et, sicut ait Psalmista: Judicia Domini abyssus multa (Psal. XXXV). Et Paulus quoque de talibus ad Romanos: O homo, quis es, qui respondeas Deo? (Rom. IX.) Igitur contra justitiam Domini disputare, vanitas vanitatum est, et afflictio spiritus. Nam perversi difficile corriguntur: et stultorum infinitus est numerus. Perversi dicuntur, qui depravati sunt a recto. Hoc contra haereticos, qui quasdam naturas introducunt, quae non recipiunt sanitatem. Vere Deus qui omnia fecit, et bona cuncta creavit, angelos et nos faciens rationales, et ad imaginem suam, omnibus creaturis praefecit (Gen. I); illos nobis, et nos caeteris creaturis. Illorum autem princeps diabolus cecidit sicut fulgur de coelo cecidit (Luc. X), et beatitudinem, quam ipse perdidit, invidens hominibus, perversus factus innumerabiles secum perversos facit, ut vera sit illa Domini sententia: Multi vocati, pauci vero electi (Matth. XX). ####  |