| #### CAPUT XIX. Quid sit mystice clausam Hiericho, singulis diebus semel, septimo autem die circuire septies, et quod illa civitas tubis concrepantibus funditus corruit. |

| #### #### (CAP. VI.) Hiericho autem clausa erat, atque timore filiorum Israel munita, et nullus egredi audebat aut ingredi. Dixitque Dominus ad Josue: Ecce dedi in manu tua Hiericho, et regem ejus, omnesque fortes viros. Circuite urbem, cuncti bellatores semel per diem. Sic facietis sex diebus, septimo autem die, sacerdotes tollant septem buccinas, quarum usus in jubilaeo, et praecedant arcam foederis, septiesque circuibitis civitatem, etc. Magnum et pulchrum mysterium, magnum et tremendum in mysterio mundi hujus judicium. Cum, inquit, insonuerit vox tubae longior atque concisior, et in auribus vestris increpuerit, conclamabit omnis populus vociferatione maxima, et muri funditus corruent civitatis. Ita factum. Postquam in aures multitudinis vox sonitusque increpuit, muri illico corruerunt, et ascendit unusquisque per locum qui contra se erat. Hiericho praesenti loco mystice civitas diaboli est, civitati Dei viventis Hierusalem, semper inimica, quam et Babylonem nuncupare sancta consuevit Scriptura, ut in psalmo superius memorato: Memor ero Raab et Babylonis (Psal. LXXXVI). Raab videlicet in bono, Babylonis autem in malo ipsius memor ero. Raab, inquam, ut sola vivat cum universis qui cum ea per fidem in domo sunt. Babylonis autem in malo ipsius, scilicet ut muri ejus funditus corruant, sitque ipsa anathema, et omnia quae in ea sunt. Quare autem sex diebus circuire oportet civitatem semel per diem, septimo autem die septies? Videlicet quia civitas diaboli, et pro creatura mundi, unde et Creatorem cognoscere potuit, et pro adventu Filii Dei, quem non recipit, judicanda est. Circuitus sex dicrum, senariae significat creaturae judicium. Sex enim diebus cuncta haec creata sunt. Apostolus autem, cum dixisset quia, quod notum Dei est, manifestum est in illis, Deus enim illis manifestavit, continuo subjanxit: Invisibilia enim ipsius, a creatura mundi, per ea quae facta sunt intellecta conspiciuntur. Sempiterna quoque virtus ejus et divinitas, ita ut sint inexcusabiles, quia cum cognovissent Deum, non sicut Deum glorificaverunt, aut gratias egerunt (Rom. 1), etc. Igitur sex diebus semel per singulos dies civitas inimica circumeunda est, quia pro intellecta creatura mundi impietas hominum, qui non probaverunt Deum habere in notitia, judicanda est. Septimo autem, id est, multo maxime, et per omnem modum amplius, pro adventu Filii Dei judicandi sunt, quia non receperunt eum. Nunquid enim non audierunt? Et quidem in omnem terram exivit sonus eorum (Rom. X), etc. Audierunt coelis enarrantibus, et viderunt in sole positum tabernaculum ejus, nec est qui se abscondat a calore ejus (Psal. XVIII). Hoc tam mirabiliter quam veraciter dictum, quia videlicet non magis eos latuit Filii Dei adventus, quam sol iste qui ab omnibus videtur. Pro hoc, inquam, amplius judicandi sunt, et pro hoc multo maxime inexcusabiles erunt. Igitur et hoc recte dictum vel factum est, ut cum singulis caeterorum dierum semel, septimo die civitas circuiretur septies. Septimus namque dies, in quo requievit Deus ab omni opere suo quod patrarat, sicut latius in exordiis hujus operis diximus, ipse est Filius Dei, cujus illis adventus ad judicium est. Itaque et rex civitatis diabolus, videntibus cunctis praecipitabitur, et muri ejus corruent funditus flentibus, sicut plenius in Apocalypsi habemus, et plangentibus omnibus qui cum illa fornicati sunt, ac dicentibus: Vae vae civitas illa magna Babylon, civitas illa fortis, quoniam una hora venit judicium tuum. Itemque secundo: Vae vae civitas illa magna, quae amicta erat byssino, et purpura, et cocco, et deaurata est auro, et lapide pretioso, et margaritis, quoniam una hora distitutae sunt tantae divitiae. Ac deinceps tertio: Vae vae civitas magna, in qua divites facti sunt omnes qui habent naves in mari de pretiis ejus, quoniam una hora desolata est (Apoc. XVIII). ####  |