| #### CAPUT 18 |

| #### #### CHRIST. Deus invisibilis est; et ut videretur homo factus est: neque enim ignota est causa haec rite recolentibus, quod primum in Exodo, et deinde in Deuteronomio scriptum est: Perterriti ac pavore concussi steterunt procul dicentes Moysi: Loquere tu nobis, et audiemus. Non loquatur nobis Dominus, ne forte moriamur (Exod. XX), etc. Hujus rei memor ipse Dominus ad Moysem dixit: Audivi vocem verborum populi hujus, quae locuti sunt tibi; bene omnia sunt locuti (Deut. V). Et ipse Moyses ad populum: Prophetam, ait, de gente tua, et de fratribus tuis, sicut me, suscitabit tibi Dominus Deus tuus; ipsum audies, ut petisti a Domino Deo tuo in Oreb, quando concio congregata est, atque dixisti: Ultra non audiam vocem Domini Dei mei; et ignem maximum hunc non videbo amplius, ne moriar. Et ait Dominus mihi: Bene omnia sunt locuti. Prophetam suscitabo eis de medio fratrum suorum similem tui, et ponam verba mea in ore ejus; loqueturque ad eos omnia quae praecepero ei. Qui autem verba ejus, quae loquetur in nomine meo adire noluerit, ego ultor existam (Deut. XXVIII). Haec et caetera, quae longum est hic enarrare, perspicuum faciunt omni oculos habenti ad videndum, et aures ad audiendum, quod idcirco Deus homo factus est, quia non poterat visio substantiae ejus ab homine videri, videlicet propter antiquas inimicitias, quarum paries stabat inter Deum et homines ex peccato primi hominis. Hinc est illud, quod tu legere aut intelligere nondum vis: Deum nemo vidit unquam. Unigenitus filius qui est in sinu Patris ipse enarravit (Joan. I), id est soluto pariete inimicitiarum visionem Dei hominibus ostendit. Iste est propheta ille, de quo Moyses, ut dictum est: Prophetam, ait, de gente tua, et de fratribus tuis, sicut me, suscitabit tibi Dominus Deus tuus, etc. #### JUD. Ecce duo dii, Deus Pater, et Deus unigenitus Filius. In lege autem scriptum est: Audi Israel, Dominus Deus tuus, Deus unus est (Deut. VI). Et alibi: Ego Dominus, et non est amplius; extra me non est Deus (Isa. XLV). ####  |