| #### CAPUT XLII. Quod Joseph ob duos filios suos laborum suorum oblitus sit, cum domo patris sui, quibus ex hoc typum Christi gesserit. |

| #### #### Nati sunt autem Joseph filii duo, antequam veniret fames, quos ei peperit Asteneth filia Putipharis sacerdotis Heliopoleos. Notandum quod Domini quondam, et emptoris sui filiam uxorem acceperit, qui ad id locorum pontifex Heliopoleos erat. Neque enim fas absque eunuchis idoli ipsius esse antistites, ut vera illorum, super eo quod ante jam diximus, Hebraeorum suspicio comprobetur. Vocavitque nomen primogeniti Manasses, dicens: Oblivisci me fecit Dominus omnium laborum meorum, et domus patris mei. Nomenque secundi appellavit Ephraim, dicens: Crecere me fecit Deus in terra paupertatis meae. Hoc quoque Domino nostro ita mystice congruere arbitremur, quatenus et nos exemplo ejus obliviosi primum, et deinde fructuosi simus, secundum nomina Manasses et Ephraim, quorum alter oblivio, alter fructificans interpretatur. Nam ille propter nos oblitus est domum Patris sui, id est, gentem illam, in qua Pater ejus Deus Synagogam et templum, multosque filios, id est, sui nominis adoratores habuit, et propter nos grano frumenti assimilatus est, quod cecidit in terram et mortuum est, ut multum fructum afferret (Joan. XII). Hoc, inquam, ejus exemplo, et nos obliviscamur domum nostram. id est, omnem cognationem carnis, ubicunque nos ab eodem Domino nostro Jesu Christo devocare contendit, juxta quod unicuique fideli animae dicit Spiritus sanctus in David: Audi, filia, et vide, et inclina aurem tuam, et obliviscere populum tuum et domum patris tui (Psal. XLIV). Nam et ipse Christus in Evangelio dicit: Si quis venit ad me, et non odit patrem suum, et matrem suam, et uxorem, et filios, et fratres, et sorores, adhuc autem et animam suam, non potest meus esse discipulus (Luc. XIV). Quo fructu id faciat, ut secundum nomen Ephraim dicat: Crescere me fecit Deus in terra paupertatis meae, idem in alio loco denuntiat, cum dicit: Et omnis qui reliquerit domum, vel fratres, aut sorores, aut patrem, aut matrem, aut uxorem, aut filios, aut agros, propter nomen meum, centuplum accipiet, et vitam aeternam possidebit (Matth. XIX). Quod tandem venientibus Aegyptiis ad Pharaonem et alimenta petentibus, rex ait: Ite ad Joseph, et quidquid vobis dixerit facite, nos itaque de illius dictum sciamus potentia, et pariter noverimus quod nemo, nisi per nomen Domini nostri Jesu Christi, consequi possit a Deo vitae aeternae alimenta. Non enim est in aliquo alio salus, ait Petrns apostolus, nec enim nomen aliud sub coelo datum est hominibus, in quo oporteat nos salvos fieri (Act. IV). Et ipse dicit: Nemo venit ad Patrem, nisi per me (Joan. XIV). Et Joannes Baptista [evangelista]: Pater diligit Filium, et omnia dedit in manu ejus (Joan. III). ####  |