| #### CAPUT XXIII. Nihil utilius invento litterarum ad cognitionem Dei Creatoris esse. |

| #### #### Notandum itaque quod inter cuncta opera manuum hominum hoc unum opus est, quod habet homo ex artificio opificis Dei, et de cunctis operibus Dei, quae multa sunt, hoc unum opus est, quod homini manu sua jussit operari. Nam et in tabulis opere suo Scripturam suam scripsit, et homini in libro scribere jussit. Exempli gratia: ####
| #### “Scribe hoc, inquit, ob monimentum in libro, et trade auribus Josue: Delebo enim memoriam Amalech sub coelo (Exod. XVII).” |
#### #### Nunquid hoc tantum illi scribere jussit, quod Amalech principium gentium, id est primus ex omnibus gentibus venisset, et pugnasset contra Israel, et idcirco memoria ejus delenda esset? Imo amplius illud constat, et digne sciendum est quod jusserit illi scribere: ####
| #### “In principio creavit Deus coelum et terram (Gen. I),” |
#### #### quamvis non sit praemissum, dixit Dominus ad Moysen: Scribe hoc: ####
| #### “In principio creavit Deus coelum et terram” |
#### #### Quod si utilitatem hujus operis, scilicet manu scribendi, recte perpendis, profecto fateris decere vel decuisse Deum majestatis, quod figurarum hujusmodi, scilicet litterarum non alius quam ipse primus auctor exstitit. Quid enim est in omni mundo, in universa multitudine rerum, vel signorum visibilium, quod humanae menti ad cognoscendum Creatorem suum, tam efficax, tam utile, tanquam certum praebeat adjumentum? Nunquid ordo coeli, solis, lunae et stellarum? Quae omnia pulchra sunt, et creatricis omnipotentiae quaedam signa sunt, quae ita ut haec verborum signa, sensus nostros instruunt aut instruere possunt. Haec signa de praeterito narrant, de praesenti demonstrant, de futuro saeculo annuntiant et quod summum est, Creatoris non solum omnipotentiam asseverant, verum etiam voluntatem nobis intimant, et quoties volumus, Deus nobiscum per haec signa loquitur. Dignum igitur opus quod ipse Deus operatus esse credatur, sicut manifeste Scriptura testatur. Quia, sicut jam dictum est, prior ipse scripsit in tabulis opere suo, digito suo, utique modo ineffabili, et deinde homini scribere jussit. ####  |