| #### CAPUT XXX. Quid sibi velit quod praemissa sententia in eum qui fratrem suum vendiderit, plagam leprae cavendam esse, mox subjunxit, et quod ille quoque fratrem suum vendat, qui venale habet Evangelium Christi, ac proinde leprosus sit, ut Giezi. |

| #### #### Si deprehensus fuerit homo sollicitans fratrem suum de filiis Israel, et vendito eo acceperit pretium, interficietur, et auferes malum de medio tui. Manifeste juxta litterae quoque sensum grande in venditione fratris sacrilegium est, cujus reos se constituerunt filii Jacob, quando ab illis in servum venundatus est Joseph (Gen. XXXVII). Sed continuo sequitur: Observa diligenter ne incurras in plagam leprae, sed facies, quodcunque docuerint te sacerdotes Levitici generis, juxta id quod praecepi eis, et imple sollicite. Et protinus: Memento quae fecerit Dominus Deus vester Mariae in via, cum egrederemini de Aegypto. Quidnam hoc sibi vult, quod praecepto tali praemissa lepram tantopere cavendam esse decernit? aut nunquid observare potest, aut in arbitrio ejus est plagam leprae non incurrere? Ergo et in hoc altius quidpiam requirendum est. Deprehensus quippe est homo, quod vendito fratre suo pretium acceperit, quando populus Judaicus, aut sanguinem Christi, secundum carnem fratris sui funderet, pretium dedit et accipit; traditor quippe Judas pretium sanguinis triginta argenteos retulit (Matth. XXVII). Hoc facto tota Synagoga lepram maledictionis incurrit, cujus in typum Mariam, ut suo loco jam dictum est, per totum corpus lepra candens operuit (Num. XII). Igitur quicunque Christum ex lege et prophetis venturum esse didicisti, ejusque venditionem in Evangelio legere vel audire potuisti, observa diligenter, ne incurras in plagam leprae, id est ne consentiendo sacrilegiis Judaeorum, maledictione operiaris, et sempiterna confusione induaris, et cum illo coetu malignantium projectus, habites extra castra proficiscentis in coelum Ecclesiae. Hoc inquam, observa diligenter, et fac quodcunque docuerint te sacerdotes Levitici generis, id est praedicatores evangelicae veritatis. Ipsi enim docere te possunt qualiter lepra careas ejusmodi. Praeterea fratrem suum et ille rendit, qui venale habet Evangelium Christi. Frater enim vester ille est, quemadmodum in Evangelio dicit: Vade ad fratres meos, et dic eis: Ascendo ad Patrem meum et Patrem vestrum (Joan. XX). Et alibi cum dixisset: Quae est mater mea, et qui sunt fratres mei? (Matth. XII.) extendens manum in discipulos suos, dixit: Ecce mater mea et fratres mei. Qui ergo venale habet Christi Evangelium, maxime vero si venale faciat qualecunque Christi sacramentum, profecto hic vendit fratrem suum. Hic autem adeo lepram incurrit ut haereticus judicetur, quemadmodum in Actibus apostolorum Magus ille Simon (Act. VIII), a quo usque hodie venditores vel emptores gratiarum Christi, Simoniaci dicuntur. Igitur quicunque legistis vel audistis, Gratis accepistis, gratis date (Matth. X), observa, inquit, diligenter ne incurras plagam leprae, subauditur pro tali fratris venditione, et hoc patiaris in anima, quod Giezi pertulit in corpore. Nam quemadmodum lepra Mariae cladem illorum spiritualem significat, qui per superbiam mentis in foveam incidunt haereticae doctrinae sic lepra Giezi morbum illorum exprimit (IV Reg. V) qui propter venalitatem cujuslibet evangelicae gratiae, tanquam leprosi projiciuntur de sinu matris Ecclesiae. ####  |