| #### CAPUT 19 |

| #### ####
| #### “Et ascendente eo in naviculam, secuti sunt eum discipuli ejus, et ecce motus magnus factus est in mari, ita ut navicula operiretur fluctibus. Ipse vero dormiebat. Et accesserunt ad eum, et suscitaverunt eum dicentes: Domine, salva nos, perimus. Et dicit eis: Quid timidi estis, modicae fidei? Tunc surgens imperavit ventis et mari, et facta est tranquillitas magna,” |
#### #### Ut caetera, sic et istud in potestate fecit hic Filius hominis, unde et continuo admirantes dixerunt: ####
| #### “Qualis est hic, quia venti et mare obediunt ei.” |
#### #### In hoc genere virtutum Moyses claruit, scilicet utendo elementorum officiis contra Pharaonem in terra Aegypti: de hoc jam supra dictum est, quia signa quae fecit non ejusmodi erant, ut ea quae maxime operatus est hic Filius hominis, qui, sicut praedictum fuerat per Isaiam, et hic evangelista meminit, ####
| #### “infirmitates nostras accepit, et aegrotationes nostras portavit,” |
#### #### circa substantiam hominis suarum beneficia virtutum maxime impendit, incipiens a curatione corporum, ut deinde perveniret ad cura tionem animarum. Nunquid vero non et in ista parte virtutis, scilicet, in imperando elementis, et Moyse et omnibus virtutum operator major est hic? Vere incomparabiliter major, quia nullus eorum quidquam imperando fecit, nec ipse Moyses imperio usus est, sed de plenitudine alterius accepit, scilicet Dei vel Verbi ejus; de plenitudine, inquam, hujus, de quo solum dictum est, et dici debuit, quia ####
| #### “imperavit.” |
#### #### Non enim Moyses imperavit, sed ab hoc imperatum est illi dicendo: ####
| #### “Extende manum tuam super aquas Aegypti, et vertantur in sanguinem, extende manum tuam super fluvios, et educ ranas super terram Aegypti (Exod. VII, VIII),” |
#### #### et post multa his similia tandem inquit: ####
| #### “Eleva virgam tuam, et extende manum super mare, et divide illud, ut egrediantur filii Israel in medio mari per siccum, ” |
#### #### et rursum, ####
| #### “Extende, ait, manum tuam super mare, ut revertantur aquae ad Aegyptios, super currus et equites eorum (Exod. XIV).” |
#### #### Cuncta haec alterius imperio fecit, scilicet Dei, suo autem imperio nihil. Homo enim et non Deus erat. Hic solus suo imperio imperavit ventis et mari, Deus enim erat, et obedierunt ei. ####  |