| #### CAPUT 21 |

| #### #### CHRIST. In quo similes, in corpore, an in anima? Si in corpore dicis, hoc nunquam factum est, ut corpus hominis simulacra facientis simile fieret illis. Si autem in anima, oportet ut ita dicas: Similes illis fiant quorum sunt simulacra. Et ita fiat, quia revera similes sunt homines illis quorum simulacra faciunt, in quorum simulacris confidunt: exempli gratia, quando patres tui initiati sunt Beelfegor, et comederunt sacrificia mortuorum (Psal. CV), eidem Beelfegor, scilicet Priapo turpissimo, similes facti sunt, scortando cum Madianitis mulieribus secundum exemplum Priapi, quem constat fuisse scortatorem nimium. Sic et de caeteris gentium monstris, si secundum animam intelligis, similes illis fiant qui faciunt ea, recte intelligis, scilicet quod cum Jove, et Mercurio, cum Junone et Venere simili damnatione damnentur qui simulacra eorum faciunt, et qui confidunt in eis (Psal. CXIII). Quid mihi consequenter evenit, nisi ut faciens simulacrum Jesu Christi Filii Dei, propter me crucifixi, et adorans hoc signum sanctae ejus humilitatis, similis fiam illi, simque et ego filius Dei, scilicet per gratiam adoptionis? Quid nunc econtra dicis? Ut video, imo ut jamdudum certissime scio, in omnibus deficis, et toto animo fugis, cum effugere non possis, et completur in te illud quod inter caeteras maledictiones legis pronuntiavit, et excelsa voce pronuntiari jussit Moyses, in quo tu confidis: Tradat te, inquit Deus, corruentem ante hostes tuos. Per unam viam egrediaris contra eos, et per septem fugias (Deut. XXVIII). Hoc dupliciter, id est tam corporaliter quam spiritualiter, in te completum est: Corporaliter nimirum in eo quod ante hostes tuos, scilicet ante Romanos milites corruisti: quia contra eos per viam unam egressus, contra eos per septem fugisti, id est per fiduciam unius munitae civitatis contra eos pugnare ausus, per omnes terras dispersus es qui gladio superfuisti; spiritualiter vero, quia in una re, scilicet in carne Abrahae gloriabundus, ante omnes homines veritatem quaerentes, quibus odiosum te fecisti, quotidie corruis, et dum in eo solo quod jam dictum est, scilicet quod secundum carnem et Abraham es, nimium confidens, et contra me egrediens, per septem vias, id est per omnes veritatis Scripturas convictus terga vertis, malens fugere veritatem quam credere veritati. #### JUD. Ergone tu mihi hostis es, et ante te sicut ante hostem corruo? Ubi est quod dicebas quia salutem meam quaereres, cum profitearis quod agas hostiliter? ####  |