| #### CAPUT VIII. Quomodo Sodomitae domum circumdederunt, priusquam quam irent cubitum, et quod tali itidem hora Judaei Dominum comprehenderunt. |

| #### #### Prius autem quam irent cubitum, viri civitatis vallaverunt domum, a puero usque ad senem omnis populus simul vocaveruntque Lot et dixerunt ei: Ubi sunt viri qui introierunt ad te nocte? Educ illos huc ut cognoscamus eos, etc. Nihilominus et priusquam irent cubitum, ecce turba, et qui vocabatur Judas venit (Luc. XXII). Dicebat enim ille suis: Quid dormitis? Surgite et orate, ne intretis in tentationem. Item increpando: Dormite jam et requiescite: ecce appropinquabit qui me tradet (Matth. XXVI). Igitur juxta prophetam jam dictum, vere princeps Sodomorum, et vere populus Gomorrhae (Isa. I). Ille ludibrio veluti viros ignotos, contra naturam, isti Dominum Deum, de quo dicebant, hunc autem nescimus unde sit (Joan. IX), mendacio, id est, mendacii accusatione maculare voluerunt contra omnem creaturam. Ecce quam prope vidit, quam moleste hic et illic expertus est Deus verum, et vere operibus completum fuisse illum qui ad ipsum ascenderat, clamorem Sodomorum. Hic enim, inquit, viri civitatis, omnes a puero usque ad senem vallaverunt domum. Educ viros, inquiunt, huc, qui introierunt nocte ad te, ut cognoscamus eos. Obsecrante illo, ac dicente: Nolite, quaeso, fratres mei, nolite malum facere hoc, etc. Illi econtra, Recede illuc: Et rursum: Ingressus es ut advena, nunquid ut judices? Te ergo ipsum magis quam hos affligemus. O ergo iniqua libertas, et libera iniquitas, quam molesto clamore coelum pulsaverat! Quid illi alii Sodomitae, ille populus Gomorrhae? Cum impediret turba quae venerat ad diem festum conatus eorum, timebant enim plebem, conduxerunt sibi traditorem, et vim vehementissimam, scilicet militarem manum Romanorum, et cum fustibus et gladiis irruentes exierunt (Joan. VIII): turbam adventitiam, quae de regione ascenderat, utpote ante Pascha, indignam auditu judicantes et dicentes: quia turba haec quae non novit legem, maledicti sunt. ####  |