| #### CAPUT XLVI. De caeteris filiis Abrahae et de morte sua, et Ismaelis. |

| #### #### (CAP. XXV.)Abraham vero aliam duxit uxorem nomine Ceturam, quae peperit ei Zamram, et Jecsan, et Madan, et Madian, et Jesboc et Sue. Cetura Hebraeo sermone copulata dicitur aut juncta. Quam ob causam suspicantur Hebraei mutato nomine eamdem esse Agar quae, Sara mortua, de concubina transierit in uxorem: Sed cum continuo scriptum sit: Et dedit Abraham universa quae habebat Isaac, filiis autem concubinarum largitus est munera, et divisit eos ab Isaac filio suo cum adhuc viveret, liquet Ceturam non fuisse Agar, filius namque non concubinarum, sed concubinae Scriptura dixisset. Sed quod incertum est relinquentes, hoc certis auctoribus dicimus, quod de Cetura filii Abraham, juxta historicos Hebraeorum occupaverint Trogloditen et Arabiam usque maris Rubri terminos. Traditum est autem et ab eis qui Graeco sermone barbaras historias texuerunt, unum ex posteris Abrahae, qui appellatur Aser, duxisse adversus Libyam exercitum, et ibi devictis hostibus consedisse ejusque posteros ex nomine atavi Africam nuncupasse. Et filii Dadan, inquit, fuerunt Assurim et Latusim, et Loomin: Assurim in negotiatores transferri putant; Latusim aeris ferrique metalla cudentes; Loomin vero philarchas, id est, principes multarum tribuum atque populorum. Alii ab hoc Assurim vocatos esse Syros contendunt, et a plerisque filiis Abrahae ex Cetura occupatas Indiae regiones. Fuerunt autem dies vitae Abrahae centum septuaginta quinque anni, et deficiens mortuus est in senectute bona provectaeque aetatis et plenus dierum, congregatusque est ad populum suum. De septuaginta Interpretibus in nostris codicibus additum est: Et deficiens mortuus est, quod non convenit, nec enim viri justi est deficere et imminui. Illud quoque quod legimus, plenus cum additamento dierum, de Graecis codicibus sumptum est. Quod cum sensum exponere videatur, eo quod luce et operibus diei plenus occubuerit, tamen magis ad anagogen facit, si simpliciter ponatur plenus. Porro quod dictum est: Congregatusque est ad populum suum per similitudinem est intelligendum, quia videlicet quemadmodum de agris congregatur matura messis in horreum, sic de publico vitae hujus, congregantur electi temporibus suis, singuli in secreta quiescentium. Hae sunt generationes Ismael filii Abrahae, quem peperit ei Agar Aegyptia famula Sarae, et haec omnia filiorum ejus in vocabulis et generationibus suis. Primogenitus Ismaelis Nabaioth, deinde Cedar, et Adbel, et Mabsam: Mabsam quoque et Duma, et Massa, Hadar et Thema, et Jethur, et Naphis, et Cedma, Duodecim filiorum primogenitus fuit Nabajoth, a quo omnis regio ab Euphrate usque ad mare Rubrum Nabathema usque hodie dicitur, quae pars Abrahae est. Nam et familiae eorum oppidaque et pagi, ac minuta castella et tribus, eorum appellatione celebrantur ab unoquoque ex his, Cedar in deserto, et Duma alia regio: et Thema ad austrum, et Cedma ad orientalem plagam dicitur. Quod autem in extremo hujus capituli juxta Septuaginta legimus contra faciem omnium fratrum suorum habitabit, verius est illud, quod nos posuimus, Coram omnibus fratribus suis occubuit, id est, in manibus omnium filiorum suorum mortuus est, superstitibus liberis et nullo prius morte praerepto. Fratres autem pro filiis appellari, Jacob quoque Laban demonstrat, dicens: Quod est peccatum meum, quia persecutus es post me, et quia scrutatus es omnia vasa mea? Quid invenisti de universis vasis domus tuae? Ponatur coram fratribus meis et fratribus tuis, et dijudicent inter nos (Gen. XXXI). Nec enim possumus credere, ut Scriptura commemorat, quod Jacob, exceptis liberis, secum fratres aliquos habuerit. ####  |