| #### CAPUT XIV. De imitabili exemplo ejus, quo Nabal ebrio culpam suam laudabiliter tacuit, quam digesto vino reverenter dixit. |

| #### ####
| #### “Et non indicavit ei verbum pusillum aut grande usque mane. Diluculo autem cum digessisset Nabal vinum, indicavit ei omnia verba haec.” |
#### #### Hoc exemplum tam universam Ecclesiam, quam singulatim quosque fideles aedificat. Quid enim Abigail nobis per hanc renuntiationis suae dispensationem innuit, nisi quod iracundos melius corrigimus, si in ipsa irae suae commotione declinamus? Perturbati quippe quid audiant ignorant, sed ad se reducti tanto libentius verba exhortationis recipiunt, quanto se tranquillius tolerari erubescunt. Mentibus autem furore ebriis, omne quod rectum dicitur, perversum videtur. Unde et recte Nabal ebrio culpam suam Abigail laudabiliter tacuit, quam digesto vino laudabiliter dixit: idcirco enim malum quod fecerat cognoscere potuit, quia hoc ebrius non audivit. ####  |