| #### CAPUT V. In quo peccatum illorum peccato Sodomorum et Gomorrhae fuerit simile, ut illud praevidens, merito diceret: |

| #### ####
| #### “Audite verbum Domini,” |
#### #### etc. #### Audite verbum Domini, principes Sodomorum; auribus percipite legem Dei nostri, populus Gomorrhae. Non dicatis: Quare sicut Sodoma fuissemus, et quasi Gomorrha similes in poena essemus? Nam ecce ego dico, ego testificor, quia, vos pontifices et Pharisaei, principes Sodomorum estis, vos populus Hierosolymitanus, populus Gomorrhae estis. Unde? Nimirum quia sicut illi egerunt, ita et vos egistis. Venit quondam Dominus, venit, inquam, in duobus angelis suis Dominus Sodomam vespere sedente Loth in foribus civitatis, compulit illos oppido, ut diverterent ad eum. Ingressisque domum fecit convivium, coxit azyma, et comederunt. Prius autem quam irent cubitum, viri civitatis vallaverunt domum, a puero usque ad senem, omnis populus simul, vocaveruntque Loth, et dixerunt ei: Ubi sunt viri qui introierunt ad te nocte? Educ illos huc, ut cognoscamus eos (Gen. XIX). Nimirum huic simile, imo et hoc deterius vos fecistis. Venit Dominus, non jam in angelis, sed in propria persona, venit inquam, in civitatem vestram, et facta hora vespertina, in domo cujusdam hospitio receptus, manducabat Pascha. Venistis vos et misistis ministros cum laternis et facibus, et armis, et circumdedistis eum, et expetistis ad illudendum, crapulati, ebrii, atque vomentes, sicut illi Sodomitae, de quibus jam dictum est, quando circumdederunt domum Loth, quia vespera plenum ventrem habuerunt, testante Scriptura quia hoc fuit peccatum Sodomorum, saturitas panis et otium (Ezech. XVI). Ita et vos illa festiva, illa paschali vespera, saturati et ebrii, Dominum circumdedistis ad illudendum, ad conspuendum, ad flagellandum, ad crucifigendum, laeti, tanquam victores, quod apprehendissetis eum. Unde et spiritus ejus in psalmo querelam depromens: Et in me, inquit, psallebant qui bibebant vinum (Psal. LXVIII). Quid autem contigit illi pessimae turbae Sodomorum? Clauserunt viri ostium, et eos qui erant foris percusserunt caecitate a minimo usque ad maximum, ita ut ostium invenire non possent (Gen. XIX). Ita contigit et vobis, o principes Sodomorum. Clausum vobis est ostium Scripturarum, caecitate percussi estis, foris errantes circuitis, et eum invenire non potestis qui dixit: Ego sum ostium (Joan. X) O igitur principes Sodomorum, audite verbum Domini. O igitur populus Gomorrhae, auribus percipite legem Dei nostri. Quod illud sit verbum Domini, ait: ####  |